
ICHIM Dumitru, n. 14 august 1944, comuna Dărmăneşti, 
judeţul Bacău. Poet, eseist şi prozator. Fiul lui Dumitru Ichim, 
cântăreţ bisericesc, şi al Elenei (n. Cămară). Soţul poetei 
Florica Baţu. După cele opt clase elementare, urmează cursu- 
rile Seminarului Teologic de la Mănăstirea Neamţu (1959- 
1964). Liceul teoretic, fără frecvenţă, la Moineşti. Licenţiat al 
Institutului Teologic de grad universitar din Bucureşti (1969). 
Teza de licenţă e susţinută cu profesorul Petru Rezuş. Între 
1968 şi 1970 urmează cursuri pentru doctorat, secţia Teologie 
sistematică, la catedra Teologie dogmatică, sub îndrumarea 

profesorului Dumitru Stăniloaie. Studiază la Seabury-W estern 
Theological Seminary, Garett Methodist Seminary, ambele 
din Evanston, Illinois (Statele Unite), şi la MceCormik 
Presbyterian Seminary, Chicago, Illinois (1970-1972). 
Continuă studiile ca bursier al Consiliului Mondial al Biseri- 
cilor la Princeton Presbyterian Seminary, Princeton, New 
Jersey (1972-1973). Îndrumătorul tezei de doctorat, susținută 
în 1973, e teologul american James McCord. Titlul tezei: The 
Orthodox Liturgy and the World. În 1974 este hirotonit preot 
al parohiei „Sfinţii Apostoli Petru şi Pavel” din Kitchener, 
Ontario (Canada). Împreună cu Florica Baţu, conduce emisi- 
unea bilunară de cultură şi spiritualitate românească 
(„Romanian Kaleidoscope”), transmisă pe canalul de 
televiziune patru din Kitchener (1975-1985). Îîn 1978 se 
transferă la parohia „Sfântul Ioan Botezătorul” din acelaşi 
oraş. Desfăşoară o susţinută şi rodnică activitate în rândurile 
comunităţii româneşti din Kitchener, contribuind esenţial la 
înfiinţarea Centrului Cultural Românesc şi la zidirea unei noi 
biserici ortodoxe române (sfinţită la 14 august 1994). Din 
1979, face parte din Colegiul redacţional al Cuvântului româ- 
nesc (Hamilton, Ontario, Canada), unde publică eseuri de 
teologie şi filosofie, poezii şi cronici literare. A colaborat la 
Amfiteatru, Gazeta literară, Luceafărul, Studii teologice, 
Telegraful român, Vatra (Germania), Revista Scriitorilor 
Români (Germania), Comuniunea românească (Statele Unite), 
Drum (Statele Unite), Solia (Statele Unite), Luceafărul 
(Canada) etc. Editează revista literară Orpheus (din 1988), 

buletinul parohial Rădăcini şi colecţia Vestitorul român 
canadian (Romanian Canadian Herald). Debutează editorial 
cu volumul de poezii De unde începe omul (1970), urmat de 
Sub umbra Sfinxului (1975; în colaborare cu Petru Rezuş), 
Constantin Brâncoveanu (1981), Melcul (1981), Vinerea 
Mare (1981), Agape (1982; în colaborare cu Nicolae Novac şi 
Florica Baţu), Biserică şi religie la români (1985; în 
colaborare cu Horia Stamatu), Aparițiile Maicii Domnului la 
Medjugorje (1989). Autor a trei volume de poeme haiku 
(Valea nisipului de aur, 1977; Urmele, 1977; Fântâna luminii, 
1993) şi a doua volume de poeme tanka (Dar în silaba 
Luminii plângeam orfan şi greier, 1987; Pasărea cu şapte 
aripi, 1993). 

Volumul de debut De unde începe omul (1970) anunţa un 
poet bântuit de nelinişti existenţiale şi de blagienele suspinuri 
lăuntrice, puse toate sub semnul luminii. Fiinţa divizată între 
pământ şi cer (între lut şi vis, ar fi spus Arghezi) dobândeşte 
identitatea în transcendent prin participare şi vocaţia 
divinului. Îndoiala carteziană e doar punct de plecare şi prilej 
de a gândi o suprarealitate spirituală, ilustrată metaforic prin 
dumbrava purității paradisiace. Căutarea, tăgada, întrebările 
privesc regăsirea de sine în veşnica esenţă a omului ca templu 
(Sfânt Duh). Un trup fizic locuit de altul („Şi sunt doi care se 
luptă; / Eu cu eu, mine cu mine”) şi ambele revelate în trupul 
Cuvântului (mirele sau crinul cosmic). Tăria pe care o 
jefuieşte poetul e un dincolo al firii aureolate, nu al nopţii 
împrejmuitoare. lar vederea, contemplarea ținutului ascuns 

(„ochiul de aproape”), ontologic reprezintă bucuria 
comuniunii umane cu divinul „înainte de a fi”. Exilul n-a 
alterat cu nimic această viziune de aspirații teandrice. 
Dimpotrivă, tot ce a scris Dumitru Ichim după 1975 stă sub 
semnul nostalgiei sacrului. Atât în cele trei volume de poeme 
haiku (Valea nisipului de aur, 1977; Urmele, 1977; Fântâna 
luminii, 1993), cât şi în poemele tanka (Dar în silaba Luminii 
plângeam orfan şi greier, 1987; Pasărea cu şapte aripi, 1993) 
expresia, transfigurând aceleaşi gesturi argheziene ale ridicării 
„spre bolți”, nu mai reprezintă decât suportul verbal al unor 
iluminări interioare („Pe cruce Iisus / Grâul în pământ. Noi 
toţi / Oaspeți ai crucii” sau: „Abis dedesupt / Altul deasupra la 
fel / Ce rece-i frica // Şi cum mă soarbe în ea / Ameţitoarea 
punte”). Volumele următoare: epistolarul Sub umbra 
Sfinxului (1975), poemul istoric Constantin Brâncoveanu 
(1981), scenele în versuri din Melcul (1981), prozele din 
Agape (1982) ori eseul din Biserică şi religie la români (1985) 
sunt meditații pe tema lui „a fi” în eternitate şi „a sta”, 
concomitent, în lumea reală (divină) a binelui şi a frumosului. 
Bucuria trăirii în zariştea Logosului este întotdeauna 


exprimată prin cuvinte cu valoare apoftegmatică. 


OPERA: De unde începe omul, versuri, Bucureşti, 1970; Sub 

umbra Sfinxului, Kitchener, Ontario, Canada, 1975 (în 

colaborare cu Petru Rezuş); Valea nisipului de aur, poeme 

haiku, Kitchener, Ontario, Canada, 1977; Urmele, poeme 

haiku, Kitchener, Ontario, Canada, 1977; Constantin 

Brâncoveanu, poem istoric, Kitchener, Ontario, Canada, 
Romanian Canadian Herald, 1981; Melcul, şase scene în 
versuri, Kitchener, Ontario, Canada, Romanian Canadian 
Herald, 1981; Agape, versuri şi proză, Kitchener, Ontario, 
Canada, Romanian Canadian Herald, 1982 (în colaborare cu 
Nicolae Novac şi Florica Baţu; secţiunea semnată de Dumitru 
Ichim se intitulează: Planeta Ichthys); Biserică şi religie la 
români, Hamilton, Ontario, Canada, Cuvântul românesc, 1985 
(în colaborare cu Horia Samatu);, Dar în silaba Luminii 
plângeam orfan şi greier, poeme tanka, Miinchen, Revista 
Scriitorilor Români, 1987; Aparițiile Maicii Domnului la 
Medjugorje, Kitchener, Ontario, Canada, Rădăcini, 1989; 
Fântâna luminii. 100 plus poeme haiku, Bucureşti, Editura 
Apollo, 1993; Pasărea cu şapte aripi, poeme tanka, Bucureşti, 
Editura Apollo, 1993. Poem imaginar dramatic în cinci 
tablouri, Cluj-Napoca, 2003. Floarea  fantanilor pierdute, 
versuri, Vancouver, Canada 2003; Adânc pe adânc, sacerdoţiu 
liric, antologie realizată de loan Petraş, Ed. Brumar, 
Timişoara, 2006; (autorul are o secţiune); Psaltirea apocrifă a 
dreptului Iov, Ed. Eikon, Cluj, 2012; Heshtjet e Pafejuara 
(Nelogoditele tăceri), ediţie bilingvă  româno-albaneză, 
traducere Baku Ymeri, Editura Rozafa, Prishtine,, 2013; Le 
solitudine della pietra (Singurătăţile pietrei), Ediţie bilingvă 
româno-italiană, traducere Maria Niculescu, Editura Ginta 
Latină, Bucureşti, 2013; Den Vita Tiden (Timp alb), ediţie 
bilingvă româno-suedeză, traducere Dorina Brânduşa Landen, 
Editura Hans Erik Forlag, Skarblacka, 2013; The ideogram of 

my Soul (Ideograma sufletului meu), ediţie româno-engleză, 
traducere Muguraş Maria Petrescu, Ed. Gracious Light, New 
York, 2013; Apa morţilor, prefaţă Valeriu Anania, Ed. Eikon, 
Cluj, 2013; Grădina Reginei Izvana, poeme de dragoste, 
Editura Cuvântul, Chişinău, 2014; Half of Ring above the 
Ocean (Jumătate de inel deasupra oceanului), ediţie bilingvă, 
traducere Muguraş Maria Petrescu, Editura Destine literare, 
Ottawa, 2014; Sarp ele de aramă, prefața Nazaria Buga, 
Editura Sfântul Gheorghe-Vechi, Bucureşti, 2014; Antologia 
Duke vallëzuar nëpër fjalë (Valsand printre cuvinte, 
Antologie poetică), Editura  Albanezul, Bucuresti 
2015, ANTHOLOGY OF ROMANIAN VERSE, ediţia 
americană, de Daniel Ionita with Eva Foster, Daniel Reynaud 
and Rochelle Bews,Publisher: ChangeZimprove Pty Ltd 
(August 18, 2016) 


IMNUL SOARELUI CĂTRE WAKA - TAGA 


Oamenii Muntelui, 

ai ultimului munte 

ce-a vorbit către oameni 

tot ce ştia despre cer, 

pe tobele lunii, 

ca fiii de tunet, cu palmele bat: 
"Iyahe nakoda, ehage nakoda, 
e-ha-ge, e-ha-ge, e-ha-ge, 
ehage nakoda....", 


dar Omul Alb nu înţelege 

nici un grai de-al pădurii, 

decât limba-i de sârmă ghimpată 
rupând căprioarelor carnea. 

El nu a citit "Cartea Zimbrului", 

pe care Marea Câmpie ne-a scris-o, 
nici "Cartea Vulturilor”, 

cum să rămâi de-a pururi tânăr, 
iubind. 


Tot el ne-a spus 

că oasele noastre-ar fi albe. 

De la Munţii-cu-Şira-Spinării-de- Stâncă 
şi până la Marea Câmpie, 

oasele noastre, albele... 

Bine-ai grăit, Omule Alb, 


fratele geamăn al morţii! 


Nu pielea, 

ci tobele noastre sunt roşii, 

ca inima 

Atotputernicului Waka-Taga, 
ca flăcările 

iubirii din arderi de tot, 

ca buzele 

ce-au sorbit din săruturi rubinul 
şi cântă 

ca duhurile roşii prin arțari: 
"I-ya-he na-ko-da, e-ha-ge na-ko-da, 
e-ha-ge, e-ha-ge, e-ha-ge, 

i- ya-he,e-ha-ge na-ko-da..." 


WAPITI 


Ştiu Yoho 
de ce apusul sângeră, pe la mijloc, 
din coasta Ta dreaptă... 


Fiii zimbrilor Te strigau: 

„Minune ce-nspăimântă-n Frumos!" 
Nu Robson, nu Elbert, 

nici altfel de tărâțe aduse la Cină. 

Munte al munţilor noştri, 
Yoho, 

vârf şi-nceput al minunii, 
iartă-ne Vinerea Mare, 
hlamida 

pe umerii Mirelui Sfânt! 


Aseară 

la prea curatul Tău iezer 

l-am văzut printre pini pe Wapiti, 
Regele Cerb 

genunchii plecând şi podoaba. 


Pe lacul Tău 

Te odihneai Mire şi Yoho. 

În genunchi 

Wapiti, Regele Cerb, 

a sorbit 

din chipul zăpezilor Tale, 

lin băut-a vârfului Tău 
strălucirile plutitorului cântec, 
apoi, 

cu rădăcinile întoarse în coarne, 
vesele brațe întinse spre Tine, 
deschizând piatra ospățului de nuntă 
a intrat în Muntele Wapiti. 

PRE LIMBA LUI WAPTA 


Izvorul Alb 
a ajuns la noi pe pământ 
din cântecul înalt către Yoho. 


Fetele 

beau seara pe furiș 

din limpezimea lui 

şi privind spre vârful lui Yoho 
îşi pun o dorință în gând. 


În limba lui Wapta 

şi-al cornului de aur al lunii 
taina Izvorului Alb 

s-ar putea tălmăci 
„voal-de-mireasă-cântând". 


Ştiu ele ce ştiu... 


Îndrăgostite 

beau seara pe furiș 

şi privind spre Vârful-lui-Y oho 
zâmbesc între ele 

aceluiaşi dor. 

DOLIUL ALB 


Omul Alb ne-a vânat 
până când dintre noi 
au rămas 

doar munții şi apele 
cu numele nostru. 


În loc de negru 

Muntele Yoho poartă pe vârf 
doliul alb pentru noi, 

iar despre numele 

Niagarei 

de ce întrebaţi ce înseamnă? 


"Mireasa nebună..." 
a-mbrâncit bolțile cerului 
şi râde. 

E toată îmbrăcată în alb, 
culoarea de doliu, 

aşa cum se poartă la noi 
de munte, de apă, de lună. 

TEEPEE 


„şi trăgând din împrumutul de pipă 
l-am rugat 

să ne vorbească de teepee, 

iar el, 

zâmbind peste umărul meu, 
cuvântă sie însuşi amar: 


"Niciodată să nu te încrezi 
în cuvintele Omului Alb... 
Mereu sălășluirea i-a fost 
în afara numelui său. 


Teepee 
sunt hărțile noastre în formă de con, 
din piele de urs, sau de zimbru. 


Fiecare lucru are un teepee 
pentru duh bântuind lăuntricul lui. 
În piatră 

e duhul de munte, 

în apă 

e duh ce-a zburat peste ape, 
de-aceea îl vezi după ploaie 

cum își roteşte coada, 

păunul ce-şi bea curcubeul. 

Iar noi? 

Toţi - manito de teepee, 
ca melcii-n cochilia lor. 
Harta e numai o haină 

de primenit pentru şcoală 
izvorul apei de foc, 

la fel şi 

ghețarii, muntele, marea... 
Noi locuim în nume, 
precum în inima îndrăgostiţilor 
duhul roşu al vinului. 


Niciodată să nu te încrezi 

în cel nenăscut în teepee. 

În afara cuvântului 

el îşi are sălaşul, 

şi-atât de departe de numele lui, 
că lacul şi codrul şi marea 

sunt scrise de el pe hârtie, 
hârtie uscată,vopsită şi tare 

ca inima Omului Alb. 

PĂDURILE ALGONQUINILOR 


Numai ei vorbeau limba lor , 
"Pădurile-de-Dincolo-de-Moarte-care-Râd". 


Într-o toamnă 

au plecat spre "Cascada-Calului-Alb". 
Frunze de-arțar 

toată noaptea au plâns după ei, 

roşii 

ca sângele lor din coroana de pene, 
ca vocalele Pielor Roşii 

plecaţi într-o toamnă 

spre "Cascada-Calului-Alb”. 


Din când în când Wapiti, 

regele cerbilor duşi după ei, 

cel nevăzut de urmă omenească, 

se-ntoarce noaptea spre "Lacul Pomenirii" - 
părintele tuturor apelor 

cu nume de-al Pieilor Roșii: 
"Rubinele-Suspinului-de- Soare”. 


Numai ale lui 
sunt cărările spre "Lacul-Pomenirii" 


şi ale lunii. 

Pe frunte, 
împărăteştile-i coarne 


"Pădurilor-de-Dincolo-de-Moarte-care-Râd". 


Plecându-se cu-ngenuncherea mare, 
Wapiti bea din ele 
"Singurătatea-Rotundului-de-Lună", 
apoi 

din cântecul lor, 

roşu 

ca flacăra din frunza de arțar. 


Dimineaţa 

fiecare copac răsfrângând un Wapiti - 
varsă din numele Pieilor Roşii 

frunze 

care-au sorbit din vinul pomeniţilor, 
plecaţi, cu drum cu tot, 

spre "Cascada-Calului-Alb”. 

MUSKOKA 


Apele lui s-au oprit 

pentru ca pădurile de dincolo, 
prin oglinzile lui, 

să vină tot mai aproape 

de spaimele noastre. 


De ce ţi-e frică de dorul din noi 
ce-adâncul ni-l cheamă 
mereu spre dincolo? 


Prin liniştea lui 

doar cu mocasini de condor 

se şopteşte 

pentru că malul celălalt 

e mult mai înalt ca naşterea noastră. 


Vino în braţele mele 

că numai așa vei putea auzi 

cum înfloresc cireşii lui Muskoka, 
singura cină-a privighetorilor 

din pădurile de dincolo de somn. 


Nu-ţi fie frică de dorul din noi 
cât încă sub brazi 
ni-i lotca răsturnată, 
cât timp lopeţile ei 

fâlfâie-n foc rămasului bun 
vâlvătaie. 


Oare focul acesta 
nu-i inima lui Chippewa, 
"omul-cu-piele-de-cireş”? 


Pe urmele lui va trebui să plecăm 
spre malul celălalt. 

Tu nu ştii că 

mestecenii cei mai frumoşi 

sunt dincolo, 

îngăduiţi spre veac 

doar răsfrângerilor noastre? 

Sub coaja lor 

sunt bătăile inimii mele, 
poemele încă nescrise... 


Ce dacă-i timpul lotca s-o adaug 
firescului val 
şi somnului? 


Lotca e numai o punte 

de la o stea la altă părere, 

ca-n manuscrise de mesteacăn 
pe care mă grăbesc să le-mbrac 
pe malul pădurilor de somn 

ale aceluiaşi Muskoka. 


Nu uita, 

lasă lumina aprinsă 
până când soarele, 

la fereastră, 

va bate de trei ori 
semnul ştiut doar de noi. 


OCHIUL LUI KITCHI MANITO 


Genele spicului 

seamănă atât de mult 

cu genele mielului. 
Numai ele cunosc 

ochiul lui Kitchi Manito, 
duhul 

din fiecare lucru. 

Grinda seminţei 
întotdeauna a fost 
temelia de piatră-a iubirii. 


Pretutindeni - privirea 
vistiernicului Kitchi Manito! 
Toate lucrurile 

sunt darurile ochiului 

ca jertfă adusă iubirii. 


„Şi iarăşi 
întrebat a fost Yoho. 
"Spune-ne nouă Începător-de-Lumină: 
De unde-i izvodul iubirii?" 
20 


Şi Yoho tăcea. 

Răspunsu-le-a lor Kitchi Manito: 
"Din mâinile voastre, 

când una alteia-i dor. 

N-o căutaţi prin cuvinte, 

c-atât de aproape 

e pleava de bobul de grâu. 

Lăsaţi 

privirilor voastre vorbirea 

până veţi fi ochiului cântec. 


Fericiți 

cei cu inima-n limpede grai 
c-adâncul lor pot ca să-l vadă 
cu-acelaşi ochi 

vârf nelumesc al Muntelui Yoho 
ce poartă pe umeri de-altar 
aşteptările Mielului Alb." 

UMĂRUL PĂRINTESC AL LUI YOHO 
"Și s-a suit în munte. Si era singur." 


Din soare, 
numai atât aţi putut să-nţelegeţi? 
Doar umbra? 


În fiecare seară 

pe umăr lui Yoho-i adoarme 
durerea ca soare, 

unica stea alungată 

din părinteasca ogradă a nopții. 


Primul născut 
singurătăților lui... 
Toată averea de-acasă, 
umbra - ca ultimă haină 
i-a dăruit-o omului, 
veşmânt spre ființă, 

ca jertfa să-i fie deplină. 


"Tu, 
Kitchi Manito, prin firea culorii, 
au învățat-ai pre oameni 
să-i cânte lumina?" 
22 


Luminătorul zilei 
suspină prin somn. 
Desigur visează că-i om. 
Fiii Soarelui 

îl biciuiesc a doua oară 
până la umărul părintesc 
al Răstignirii pe munte. 


Şi era singur, 
fără de umbră în noapte. 

PRAGUL DE SUS AL LUI YOHO 


Sunt păsări de baltă 

şi păsări de cer, 

dar nu de aripă grăiesc către voi 

ci de zborul înalt al pragului de sus, 
rotit de trei ori în piatra albă de ou, 
înainte să se nască aripa. 


Trageţi perdelele 

afumatelor lămpi 

şi ridicaţi-vă-n cântările voastre 
pe unde norii vă strigă pe nume, 
ca să-nţelegeți că pragului de sus 
chiar soarele capul şi-l pleacă. 
Numai pragul de sus e chemare 
la Cina de Taină a Fiului Meu. 


E prag de păduri, dar nu e doar lemn, 
e prag ca de ape, 

dar nu e ascuns pe sub lotus, 

ci-n inima Taborului din rouă. 

Eu sunt uşa !, 

a zis Fiul Meu către voi, 

nu poartă, 

tot ce-ngrădirea şi-ar dori mai mult. 

Nici arcul, nici ceairul 

nu au pragul de sus, 

de-aceea-n 

poruncă nouă vi-l las să vă fie 

pân' la-nălţimea nourilor voştri, 
unde chiar soarele apusul şi-l pleacă 
să intre-n cămara de nuntă. 


Eu şi lumina suntem una, 

a zis Muntele, 

pentru că lumina nu poate fi roasă 
de molie, sau de rugina coclirii 

şi nici jecmănită pe uliţa voastră 
că pungă nu are şi nici hambar să o-ncapă. 
Lumina începe măsura de Om 

de la cuiul bătut în pragul de sus, 
aşa cum oul se citeşte 

de-a înaltu-n rotundul de cuib 

al Coroanei de Spini. 

PRE LIMBA LUI WAPTA 


Izvorul Alb 
a ajuns la noi pe pământ 
din cântecul înalt către Yoho. 


Fetele 

beau seara pe furiș 

din limpezimea lui 

şi privind spre vârful lui Yoho 
îşi pun o dorință în gând. 


În limba lui Wapta 

şi-al cornului de aur al lunii 
taina Izvorului Alb 

s-ar putea tălmăci 
"'voal-de-mireasă-cântând". 


Ştiu ele ce știu... 


Îndrăgostite 

beau seara pe furiş 

şi privind spre Vârful-lui-Y oho 
zâmbesc între ele 

aceluiaşi dor. 

MUNTELE WAPITI 


Ştiu Yoho 
de ce apusul sângeră, pe la mijloc, 
din coasta Ta dreaptă... 


Fiii zimbrilor Te strigau: 
"Minune-ce-nspăimântă-n Frumos!" 
Nu Robson, nu Elbert, 

nici altfel de tărâţe aduse la Cină. 


Munte al munţilor noştri, 
Yoho, 

vârf şi-nceput al minunii, 
iartă-ne Vinerea Mare, 
hlamida 

pe umerii Mirelui Sfânt! 


Aseară 

la prea curatul Tău iezer 

l-am văzut printre pini pe Wapiti, 
Regele Cerb, 

genunchii plecând şi podoaba. 

Pe lacul Tău 

Te odihneai Mire şi Yoho. 

În genunchi 

Wapiti, Regele Cerb, 

a sorbit 

din chipul zăpezilor Tale, 

lin băut-a vârfului Tău 
strălucirile plutitorului cântec, 
apoi, 

cu rădăcinile întoarse în coarne, 
vesele brațe întinse spre Tine, 
deschizând piatra ospățului de nuntă 
a intrat în Muntele Wapiti. 

IMNUL SOARELUI CĂTRE WAKA - TAGA 


Oamenii Muntelui, 

ai ultimului munte 

ce-a vorbit către oameni 

tot ce ştia despre cer, 

pe tobele lunii, 

ca fiii de tunet, cu palmele bat: 
"Iyahe nakoda, ehage nakoda, 
e-ha-ge, e-ha-ge, e-ha-ge, 
ehage nakoda....", 


dar Omul Alb nu înţelege 

nici un grai de-al pădurii, 

decât limba-i de sârmă ghimpată 
rupând căprioarelor carnea. 

El nu a citit "Cartea Zimbrului", 

pe care Marea Câmpie ne-a scris-o, 
nici "Cartea Vulturilor”, 

cum să rămâi de-a pururi tânăr, 
iubind. 


Tot el ne-a spus 
că oasele noastre-ar fi albe. 
De la Munţii-cu-Şira-Spinării-de- Stâncă 
şi până la Marea Câmpie, 
oasele noastre, albele... 

Bine-ai grăit, Omule Alb, 
fratele geamăn al morţii! 


Nu pielea, 

ci tobele noastre sunt roşii, 

ca inima 

Atotputernicului Waka-Taga, 
ca flăcările 

iubirii din arderi de tot, 

ca buzele 

ce-au sorbit din săruturi rubinul 
şi cântă 


OCHIUL NEGRU AL FLĂCĂRII 


Pentru cei care ştiu să plângă, 
drumul Muntelui 

se oprește până la nori. 

Fericiţi cei care pot să plângă... 


Pentru cei care iubesc, 
vârful de Munte 

e dincolo de cuvinte. 
Acolo se vorbește 
numai în graiul nou, 

aşa cum ochiul negru 

al flăcării 

atât de adânc îşi hrăneşte 
întreaga-i lumină din jur! 

Fericiţi nefericiţii care 
ştiu lacrima să-şi ardă 
şi să privească prin ea 
în tot ce aţi fost! 
Numai aceia 

fiii copilului vostru 
vă vor face pre voi, 
doar pentru o singură zi 
neînserată 

vistiernicii 

vârfului de Munte. 


Fericiţi 
nefericiţii cu inimă curată... 


31 


CERBUL DE FLĂCĂRI 


Până aici vor urca brazii, 

tisa, molidul şi pinul. 

Câte un smoc de iarbă ici colo 
pentru caprele negre 

şi țapul 

cu luna de os întoarsă în coarne. 


Până acolo 

vor fi îngăduie cuvintele 
cărora doar vulturul alb 

le cunoaşte zborul ascuns. 
E același vultur 

din vremea lui Moise, 
luminătorul cărării prin nor. 


Dincolo! 

Spune-ţi-mi ce-nseamnă dincolo? 

Moartea 

e undeva pe la mijloc, 

şi totuşi pe munte. 

Dar dincolo, 

dincolo de tablele scrise 

cu fulger sub grindă de nor, 

unde nu mai este nici cuib, nici vizuină, 

dincolo mai pur 

ca stafia topazei, 

"acolo" se pierde din firea-i să fie "acolo", 

unde nici măcar trăznetul 

nu îndrăzneşte să urce 

spre-a spune fiilor de nor 

de legământul Tău. 

Tu numai noaptea îţi arăţi noaptea 
spre-a nu-i lua soarelui vederea, 
pentru că noaptea proorocului 

e focul ce-şi arde propriul lui foc, 
de-ntuneric spirală- 

Tu, 

Ţie însuţi izvor şi fântânilor jgheab 
cum poţi întunecata lumină 
s-o-ntorci triunghiular pe cerc? 


"Până aici, 

ai zis pajurei de genuni să Te zboare 
din slovă în cifra întorsului opt 

cu crucea în cioc, 

la mijloc de nor, 

în străfunduri de om 

ca-n fântânile pietrei de taină 

ale scrisului Tău, 

iar Ţie ţi-ai păstrat 

sfetnicul de noapte al luminii. 

Sub care noapte dormisem 
dintru Nopțile Tale? 
Azi dimineața m-am trezit 

lângă cel mai frumos 

dintre feciorii munţilor Tăi, 

şi bătrânul Avraam îţi urca Fiul 
pe drum necugetat de om. 


Am văzut auzului 

cum i se rostesc adâncurile 
suflării Tale 

că se vedea 

până-n străfundul albastrului Tău. 
Dincolo de vulturul alb 

îşi ducea fiul lui şi al Tău... 

Am întrebat pe ghidul turistic: 
"De ce Muntele a plâns? 
Uitaţi-vă, de sus până jos - 
lacrimile lui! 

Priviţi-le - 

pe-obrajii -amândoi 

uscata şiroire de sare!" 


Eram jos. 
Printre turiști, teologi 
şi alți făcători de gunoaie 
la poalele Muntelui. 
Ghidul: 
"It's a good question, sir!" 
şi-a început să râdă 
râsul cutiilor de pepsi 

şi al gunoaielor... 


Lângă mine...Sau din mine 

era plopul tremurător din fiecare frunză? 
Se vedea până în glasul lui Dumnezeu 
şi plopul tremura-n clopoței glasul Lui: 
"Avraaaaaaaaame!" 

„„„ame...ame...ame... 

Aşa striga Tatăl munţilor noștri 

peste cimitirile 

nenumăratelor turme de zimbri 

fiecare c-o cutie de pepsi stâlcită la cap. 
„„„ame...ame.. ame.. 

Pe vârful de munte 

Avraam junghia 

cerbul de flăcării al arderii de tot. 

Şi Fiul 

avea braţele întinse 

ca aripile cerbului de flăcări... 


"Aceasta s-a făcut 
spre pomenirea Mea! 

CÂNTECUL SPRE LUME AL MUNTELUI 


Ce Notre Dame ne-ar trebui 
ca Muntele 
să poată intra alături de noi? 


Fiul Omului 

nu are unde să-și plece capul, 
pentru că 

Fiul Muntelui de dincolo de nori, 
fiul Fecioarei spre noi s-a făcut. 


Cum poate o floare de nu-mă-uita 
să facă universul mai cald 

cu-n singur suspin al culorii, 

iar templul nostru 

de 40 de ani prin pustie 

măcar un singur chivot de trei zile? 


Spre uşile noastre îngrozitor de înalte 
(Ce bine c-avem trepte, 
că Muntele are un loc de cerşit!) 
se-aude Fratele cântecului Tău 
rostind Cântarea Treptelor: 
"Mi-e foame", spune Muntele, 
dar trecem pe lângă el 
pentru că nu mai avem nici un cer 
rămas pentru poze. 

"Mi-e sete", plânge Muntele, 

dar noi trecem pe-alături 

coborând urcării pe trepte... 

„„şi Muntele rămâne 

şi străin 

şi bolnav 

şi prins în închisoare: 

"Hei, tu, Visătorule... 

batjocorindu-l după gratii, 

îl strigă teologul 

angajat gardian de tâlhari şi poeți. 
Cum poate să fie roua mai mare 
decât cerul ce-ar putea s-o cuprindă? 
Nu cumva spicul Fecioarei 

ştie ceva mai mult decât norii 
îngemănându-șşi bobul 

cu lacrima de mamă? 

Iată, Fiul Muntelui de dincolo de nori 
se face tot mai mic în braţele ei 

că Dumnezeu își pleacă pe umărul ei 
capul şi coroana de spini. 


Străinul 

are acum unde să doarmă. 

Trei zile şi trei nopţi - 

că numai Muntele are-nălțimea 

de dincolo de nor 

a tainei ascunsă-n țesutul de piatră 
de îngeri niciodată ştiută... 

Ce Notre Dame ne-ar trebui 
să poată Muntele acesta 
să cânte alături de noi? 


Deasupra lumii 

se-aude Spicul de Grâu 

când Muntele 

îşi strigă Tatăl cântând cu toţi munţii: 
"Ale Tale dintru ale Tale... 


YOHO, FRATELE TABORULUI 


Ochii inimii mele 

s-au întâlnit cu ai Muntelui Yoho 
până la glasul 

Celui-fără-de- nume. 


Cum s-au îmbrățișat 
privirile noastre 
în presusul albastrului Tău! 


"„sărută-mă 

cu sărutările buzelor tale, 

că sărutările tale, 

mai dulci sunt decât vinul..." 


Inima bătea 

după tropotul nesfârşitelor ape 

ale bizonilor, 

codri curgându-şi apus spre apus, 

aşa cum se treieră vremea 
până la bobul cel veşnic 
al Spicului-de-Grâu. 


"„sărută-mă 

cu sărutările buzelor tale..." 

că inima îmi bate 

ca tropotul nesfârșitelor ape... 
Tubeşte-mă 

cum iubirea nu ştie nimic, 

cum izvorul îşi naşte născătorul 
neizvorât izvorând 

iubirea din iubire... 


"Nu ne-am văzut, 

mi-a zis Muntele Yoho, 

din ziua a patra, când ne-am jucat 
de-a luminătorii de noapte, 

tu fără de trup, 

iar eu luminilor lor 

cu-n cântec mai tânăr în grai." 


"„„sărută-mă 
cu sărutările buzelor tale..., 
mi-a zis Mirele Yoho, 
fii din nou ca atunci, 
ieşi din tine 
Şi vino, 
revino în brațele mele: 
Luminătorul nopții, 
39 


fără de aripi lumina şi-o zboară, 
cântă fără de buze, 

sărută doar cu sorbirea de foc 
şi urcă fără genunchiul plecat... 
Teşi din tine, 

nopților mele sunt flăcări, 
mistuitoarei lumini - 

întuneric de foc, 

repejuni de genune-n vârtej... 


Îmbracă-te 

cu sărutările buzelor mele, 
veşmânt de heruvimi nepurtat, 
nici crinului poveşti de borangic 
neîncercate-n petală prin tors... 
şi lasa-mă 

să te ridic de subțiori 

până la ziua a şasea - 

poartă de Munte, poartă de om... 


Dar ieşind din trup 

încuie bine cuvintele tale de jos 

cu toată lumina furată din ziua a patra, 
pentru că iubirea noastră 

va fi întuneric de-atâta lumină. 

Ce vor face luminătorii cerului? 

Ei încă nu ştiu că zestrea lor 
e-ascunsă-n tăcerea de piatră 

zidită în Chipul de om. 

De azi înainte 

Yoho va fi şi numele tău, 

nu în oglindă de lampă afumată, 
curat şi adânc 

vei fi şi lacului Yoho, 

ca ochiul boului din Betleem, 
cântecul zimbrului alb 

cu coarnele întoarse ca-n stema 
împărăteştii coroane 

din osul de crai noi. 


LA VAMA-NTÂIA, CU YOHO 


"Dacă scrii Muntele cu literă mică, 
de ce din frică 

greşeşti uneori firul ierbii 
torcându-l cu literă mare?" 


„apoi Yoho 

şi-a dezlegat izvoarele, 

din cântecul lui să se-adape 
cerbii, 

pădurile din valea de somn, 
soarele 

şi buzele-mi crăpate de sare. 

LA VAMA A DOUA, CU YOHO 


La vama a doua 
agrăitu-ne-a-n grai omenesc 
Înspăimântătorul. 


"Ascultaţi deslușirile pietrei: 

Dacă nu aş fi fost 

râpilor voastre urcuş 

nu v-aș vorbi despre Cale. 

Părăsiţi celelalte cărări 

că numai morţii cunosc meșteșugul 
să-nmormânteze pre morți. 


Din nou, 

rostirii - înaltul de apă: 

Fiţi mării talazul, 

şi norului 

fulg roditor de cer nou. 

În toate e focul, 

chiar bobul seminței de rouă 

îl suie din soare în noi. 

De ce fiii mei şi-ai Luminii 
vă-necați întru curgeri de lacrimi? 

V-am dăscălit despre lut şi țărână, 
pământ din adâncuri de ape, 

ce-n umbră de cântec 

vorbesc de iubire prin nufăr şi lotus. 
Cum de-aţi uitat Muntelui piscul 
înjugându-vă ierbii? 


De Munte v-am grăit 

că-i aer Suflării, 

vântul ce bate 

unde vrea, că-i lubire. 

De ce cădeţi din Suflarea de Foc, 
frunză cu frunză, 

lăsând să vă sufle târziul 

şi ploaia 

şi noaptea 

şi glodul? 

Cum de-aţi uitat 

de flacăra-Mi sacră 

inimii voastre dând foc? 

Fiţi foc, 

numai focul e martor Luminii. 
Suflarea e foc, de-aceea Manitoo 
pretutindeni coboară în flăcări 
din munte spre om. 

Pământul e foc. 

Cum altfel ar putea să aprindă 
crinul şi cedrul de nuntă? 

Fiţi foc, 

apa e foc, 

cum Yoho e apa iubirii. 
Cupa se-nalță până la Mire 
numai când apa 

se preschimbă-n 

focul nunții din vin. 


EPISTOLIA DE JOI A LUI YOHO 


Pentru voi 

atât pentru cei din latura, 
dar şi pentru cei 

de sub umbra norilor, 

din zilele vechi vi s-a spus 
că a fi 

e de ajuns pentru cină 
spaima înaltă când frângeți. 


Din coasta voastră 

am zămislit 

porumbul cu mătasea gângurită-n scutec 
ŞI zisu-am vouă, 

în zilele vechi 

ale zimbrului alb: 


"Tată , Fecioara 
cu Pruncul în braţe, 
vine spre voi!" 

Fără de margini - 
preeriilor, lumină mare 
va fi numele vostru spre piatră. 


Pentru voi, 

atât pentru cei din latura, 

cât şi pentru cei 

din umbra norilor, 

în zilele vechi, din inima voastră, 
pe vulturii mei i-am creat. 

Inima voastră e mamă de vulturi, 
inima voastră e cuibul, 

rotund ca sânul 

dătător de viaţă-al luminii, 

inima voastră e Manito Ahbee - 
tronul Suflării Înalte 

al Marelui Spirit, 

rotundul 

care pretutindeni este 

şi le plineşte pre toate. 


Rotundul 

în toate-i Suflare, 

şi-n toți slujitorii Suflării, 

e limba de foc ce se pogoară din cer 
spre ființarea voastră. 


Bateţi cu tobele 
cum inima voastră știe să bată 
Spăimântătorului Munte, 

că-i vremea când pietrele strigă : 
Yoho, 

Yoho, 

Yoho - 

Spăimântătorul e dincolo de spaimă 
suflarea Luminii! 

Suflarea e-n piatră, 

dar piatra nu suflă ca boul, sau capra, 
Suflarea 

e-n pământ, e în apă, 

şi apa e vie şi suflă 

ca-n gerul senin răsufletul vostru, 
că-i Manito Ahbee. 

Cerc dăruit. 

Spre cerc 

Cerc dăruind 

ca spicul înflorindu-și porumbul 
spre Spicul din cer - 

Fecioara cu Pruncul în brațe, 

că numele ei pentru voi 

va fi Manito Ahbee. 

Numai Iubirea Spăimântătorului 
poate să fie 

rotundului şi mai rotundul 

din neamul Spiralei, 

din neamul Omega 

scrisă cu slova de os a zimbrului alb. 


Pentru joia voastră 
atât a celor din latura, 

dar şi de sub umbra norilor 
adevăr din adevăr vă spun - 

a iubi e de ajuns pentru Cină 
când pâinea rotundul şi-l frânge. 
Cerc dăruit 

spre-a fi cerc. 

Spre Cerc dăruind 

întreaga suflare Suflării. 


LACUL LUI YOHO 


Marie, 

tu nu căutai 

pe fiul celeilalte Marii, 

ci pe Fiul cuvintelor Lui, 

pe cel ce lui Petru 

i-a grăit îndelung despre piatră. 


Până-n dimineaţa zilei a treia, 
limpezime cu limpezime, 
lacul lui Yoho, 

la picioarele lui 

stătea în genunchi şi plângea. 


Verdele 
a vrut să întrebe: 
"Cât de înaltă e lumina Ta 
de poate lespedea 
să şi-o răstoarne în piatră?”, 
dar n-a cutezat 

albastrului să-i devină ecou. 
Tristeţea de verde 

e zămislirea tristeţii de mamă, 
sfidând albastrul mării 

pe pragul lui aşteptând... 


Pe țărm de albastru 

orice mamă 

îşi aşteaptă fiul pierdut 

şi mării-l cerşeşte 

cu toate catargele-i rupte. 


Dar verdele din lacul lui Yoho 
n-a îndrăznit nici către alb, 

nici înspre roşu, 

ci a rămas între două apusuri, 
nefiresc de adânc, 

în cuie de alb, în cuie de roșu... 
Şi-a amintit că Yoho 

i-a grăit îndelung despre piatră, 
cum Yoho 

e piatra răsturnată pe piatră, 

nu inimă-mpietrită, 

cum ar răsfrânge-o balta 

cu spicul rupt al pustiei, 

şi-a amintit cum Yoho 

cânta despre Mire şi ușa de noapte. 


Pe țărmul lacului Yoho 
purtătoarele de miruri din brad 

împodobesc candela lor 

cu limpezimile pietrei, cântând 
până ce muntele Yoho 

e nuntă de alb în şoptire spre fulg, 
strălimpezimi limpezind 

când lacu-i devine 
re-munte,oglindă, iubire 

şi spaima oprită în verde nuntirii... 


Marie, 

tu nu căutai 

pe fiul celeilalte Marii, 

ci pe Fiul cuvintelor Lui, 

pre cel ce lui Petru 

despre piatră-ndelung îi grăise... 


Marie, 

şi eu am văzut Grădinarul 
mergând pe lacul lui Yoho, 
dar n-am îndrăznit să-l întreb, 
nu cumva să ating 

floarea-l de somn 

ce-abia-şi înflorise pe undă 
nemistuitul lotus de flăcări 

al celui mai alb dintre vulturi. 

VÂRFUL DE MUNTE 


Cu glasuri de ape înalte 
Te chem, Nerostitule, 
de-adulmecările mele flămând. 


De ce, 

nevrednici de Vârful-de-Munte, 
norul ni-l citim tot pe dos? 

Nu-i legământul Tău? 

De ce 

e numai fulger şi trăznet spre noi? 


Cămilarul 

în fiecare noapte ridică spre cer 
ochii urechilor mele 

până la norul Sinaiului 

şi cântă, zic ei, 

din cornul de lună întors dinspre os, 
până când cămilele 

gâturi întind prin nisip 

şi dună cu dună adorm. 


„„„dar pe partea cealaltă, 
unde norul nu îndrăzneşte mai sus 
de Vârful-de-Munte, 
adâncul se face ca ochiul 

privindu-şi fântânilor 
unduiri de oglinzi din oglinzi. 


Acolo norul e alb 

ca zăpezile neninsului Tău. 

Spre altă lumină-i 

purcesul născut legământ 

spre tablele pietrelor albe, 

aşa cum iubirea 

nu are-un presus de iubire, 
pentru că mai mult decât ea 

ar fi doar nimicul. 

Întotdeauna iubirea-i săracă 

şi-n duh şi la trup. 

Fără podoabe lumești este focul. 
Dorul poartă un singur veșmânt 
aşa cum albul 

nu poate fi mai alb decât albul, 
decât numai verdelui- 

alt nume ce se dă logodnei de alb. 
Nu poate fi mai alb decât albul, 
decât doar albastrului - 

fire de mare, fire din sânul tăriei. 
Iubirea pe toate le poate plini, 
dar albul neîntrecut de alb va rămâne, 
decât numai roșului - 

supremul alb al locașului Tău. 


Cu glasuri de ape înalte 
Te chem, Rostitorule, 

adulmecărilor mele însetat şi străin. 
Ştiai că-ai uitat florile deschise? 

Ştiai Grădinarule 

că nu le-ai vorbit de poartă şi cheie? 
Ele şi-acum se joacă de-a numele Tău 
încercând să descuie albinei 

foiţa din taina de zbor. 

Ştiai c-ai uitat 

râurile noastre deschise, 

fără ca podul de sus 

să-l ridici după Tine mergând la culcare? 
Iată-le, 

deschise aleargă spre Tine, 

fără de ivăr, fără de maluri, 

nor după nor. 


Doar piatra nu ai uitat să o-ncui. 


Cămilarul 

are căușul palmelor 

plin de nisipul Muntelui 

şi-şi cheamă cămilele: 

"Veniţi de beţi băutură nouă...", 
dar acestea 

întind gâturile, ca nişte râuri 

ce se scurg în pământul de foc. 


Frământându-şi nisipul de Munte 

m-a întrebat marea: 

"Unde e cheia şi unde e umbra? 

În palmele noastre-i deschisul, 
dar bobul de muştar 

tot Muntelui rămâne - 
Flămândul, 

Însetatul, 

Beduinul... 


A fost 
precum glasul de ape înalt, 
prin uşile încuiate intrând... 


Mâinile Tale încă purtau 

semnul de cuie cu care ai scris... 
Rostitor nerostitului Munte 

pe piatra răsturnată. 

Ne-ai dat semnătura în alb, 

al albului 

ce nu poate fi mai alb decât albul, 
decât numai față de roșu, 

că şi Iubirea era tot numele Tău 
precum Yoho e-n apele Tale răsfrânt. 

MANITO AHBEE 


Pe la-nălţimea norilor 

Muntele Yoho 

şi-a lăsat pădurile de sărbătoare 

să-şi poarte lumina lor 

mai departe. 

La ce i-ar folosi Negrăitului Schivnic 
cuvintele noastre? 

Vulturului 

nu-i de ajuns aripa întinsă 

pecete să pună genunii? 


Yoho, 

spune cascadelor nostre 

ce brațele-și ridică până la tine, 
Nemuritorule, 

cum se vede moartea de sus? 


„dar Yoho a spus vulturilor să tacă, 

şi fiecare, 

după culoarea cerului zburat, 

o pană să-i aducă 

pentru coroana de zeu ascunsă în om. 


Se întorceau cascadele spre muritori: 

"Moartea, dacă nu iubeşti, 

are lungimea viermelui neadormit, 

de aceea râma e de pământ 
şi nu va fi niciodată vultur albastru. 


Moartea, dacă nu iubeşti, 
are aripi cu drugul greşit, 
de aceea zborul ei 

va fi pe sub pământ 

şi niciodată nu va zbura 
ca vulturii roşii din sânge. 


Moartea, dacă nu iubeşti, 

de aici de sus, 

are înălțime de muritor, 

numai că omul iubind 

străluceşte ca lacul lui Yoho, 

ca ochiul Fecioarei spre Fiu, 

de aceea îndrăgostiţii 

moştenitorii veşniciei mele se vor numi, 
şi tocmai de aceea vor purta 

coroana tuturor vulturilor, 

când iubirea lor va fi ca nestemata Fecioarei - 
Lacul Yoho 

în care-mi odihnesc nemurirea. 


O, fii vulturilor mei, 

bateţi din tobe flăcările lor, 
dansaţi focul că soarele-i în voi, 
treieraţi în picioare apusul 

de ultima sămânță a morții." 

Aşa grăitu-le-a Yoho 

cu cele trei cascade ale Cerbului Roşu 
şi-n inimă de om coborând 

începu să danseze 

pe tobele inimii lor: 

Ma-ni-to, Ma-ni-to, Ma-ni-to, 
Ma-ni-to ah-bee, Ma-ni-to ah-bee... 


YOHO, IATĂ MIRELE... 


Norii 

fără de albii vin către Tine... 
Presus de lumină, 

fără de nour, fără de seară, 
cine Te-a nins? 

Fără-de-fulgul, 

al cui fu stihie? 

Interiorul de flăcări al nopții 
cum poate fi strălucitor de alb? 


Timpul - 
oprit pe aripi de vultur. 
Cercul de unde începe 
de poate fi iubirii 
şi cifră şi rotund? 
Neînceput este albul 
intensului roşu de alb 
când flacăra-i numai nălucă 
a soarelui 
mai rotund 

decât bezna în care se-ascunde. 


Numai omega 

ştie întorsul în sine 

două spirale aceluiaşi cerc, 

ca iubirea-n iubire 

a braţelor îmbrățişând, 

care nu se vor întoarce înapoi 
fără-nceput de ape şi adâncuri... 


Tu, fără de seară luminii din lumină, 
deasupra norilor, Soho, 

oare ce i-ai spus soarelui 

că întunericul lui - 

palat de smarald ţi-a deschis? 


Numai zimbrilor 

le-ai dăruit coroană de-omega 
să-ți stăpânească umbrei locaşul 
şi soarele-l întrebi: 

"Ai zăbovit cu ei urcatul în stemă, 
sau te-ai jucat cu praful 
vânătorilor de vânt şi pustiu? 


Ce blândă 
e fața luminii din Munte! 
Mai presus de-a cunoaşte ea ştie; 
de iubire nu se vorbeşte cu vorbe, 
nu se gândeşte cu gânduri, 
nu se visează cu visuri, 

iubirea e Muntele 

neprihănit în piatră - 
nemitarnic străfund de înălțimi, 
lumină e iubirea 

cum numai soarele ştie 

s-o cânte din nou şi din nou 
pe-același strop al lui alfa. 


Norii 

fără de albii vin către Tine... 
'Nainte de alfa 

nu poate fi decât Alfa, 
pentru că alfa și omega 

sunt fântânile numelui Tău, 
iar după omega 

nu poate fi decât Omega, 
doar două braţe 

are zborul iubirii, 

de-aceea nu ai nume 

şi soarele se-nalță în sărut 
prin toţi îndrăgostiţi. 


Miezul de soare 

prin ei e miezul nopţii 

şi Mirele, 

peste piatra răsturnată ca punte, 
intră-n cămara de nuntă 

a Muntelui solar. 

ZIMBRUL ALB 


Şi a fost seară... 

Cărarea Muntelui 

să urce spre miezul de noapte 
trebuie să fie seară. 


Şi a fost dimineață... 

Aceeaşi cărare 

ca să fie cărarea Muntelui 
trebuia citită a doua oară, 
pentru că soarele 

nu poate fi soare 

fără de miezul de noapte al lui. 


Şi a fost seară 

când printre brazi bizonii 

veniseră să se adape 

din jocul de luceafăr pe ape. 

Unul dintre ei, 

desigur regele lor - 

că numai un rigă 

poartă coroana de os 

rotunjită-n omega, 

m-a simţit pe tărâmul străin. 

"Voi muri, mă fulgeră un gând, 

că am văzut pe regele lor - 

Muntelui duh - şi-atât de aproape, 

dar el mă privea, 

cu capul întors ca o seară pe culmi, 
59 


privire blândă şi rugătoare 

să-mi spună tot miezul de noapte. 
Pândeam printre brazi 

lumina lină a ochilor lui 

făcându-se noapte, 

noapte liniştită, noapte sfântă 

şi aş fi vrut să ies, să-l mângâi pe obraz 

şi să-i respir suflarea, 

dar steaua pentru magi pe frunte i s-a stins. 


Fericiţi ochii celor blânzi 

că zările lor vor moşteni lumina, 
şi el atât de blând mă privea! 
Oare nu despre zimbru alb 
vorbeşte miezul de noapte 

al Vârfului de Munte? 


„„„dormisem cu capul pe-o piatră. 


Şi a fost seară 

precum oarecând pentru Iacob. 

Şi a fost dimineaţă 

precum în ziua a treia. 

Dormisem lângă miezul de noapte 
şi Yoho purta ieslea în primul colind 
cu-n Prunc gângurind 

zimbrului alb al Vârfului de Munte. 

APOCRIFA DE PIN A LUI YOHO 


Deasupra genunii, 
braţul Tău de piatră întins 
ţine în palmă un pin. 


De unde-ai luat 

pământul lumesc, 

Tu care eşti numai piatră, 

că dincolo de nourii 

de la poalele Tale 

nici măcar gândul pămânesc 
n-a cunoscut scuturatul pe tălpi 
de țărână și colb? 


Spune, Yoho, 

ce vrei să ne spui prin mâna întinsă 
deasupra genunii 

cu pinul în palmă? 
Oare-mbrăţișarea puiului de vânt , 
merinde cântării, i-o fi de-ajuns? 
Sau umbra corbului alb - 

pierdută prin râpi şi prăpăstii? 


Poate că seara 

îl inviţi la masă cu Tine. 

Ca unui prunc, 

moi degetu-n singurătățile Tale 

şi-i dai ca să sugă 

din vinul sângelui Tău. 

E şi un apoi 

după cina voastră de taină. 
ÎI muţi din nou 

în mâna Ta dreaptă, 
deasupra genunii să doarmă. 


Chiar şi vulturii roşii, 

cu umbră de zbor, îl hrănesc pe furiş, 
dar săracul cum ar putea să răspundă, 
că până şi cuibul 

la fel e din humă zidit 

spre pământească vorbă. 


Soho, 
ai Tu nevoie de rădăcini, 
de-amarul aminte al lor 
să-Ţi prohodească în pumnul deschis, 
Tu, 
care în palmele Tale, 
pe om l-ai zidit din tristeţi? 
Sau, cine ştie, 
din clisa țărânii de-atunci 
a plămădirii de chip 
Ţi-a mai rămas neşters 
puţin din lutul roşu 
al inimii de om, 
destul rădăcinii de pin, 
formă de cui în palmele Tale, 

litera 

de care se agaţă, Nenumitule, 
lumina numelui Tău 
deasupra genunii din om, 
bucoavna, 

din tetragrama de flăcări, 

pe care numai vulturii roşii 
din cuibul de inimă și soare 
mai ştiu să Ţi-o zboare. 

DRUMUL LUI YOHO 


Drumul niciodată nu moare 

pentru că moartea este sfârşitului prag. 
Oare cel Nenăscut 

prin naștere ar putea să sfârșească? 


Drumul niciodată nu-ncepe. 
El numai se naşte. 

Măsura vederii 

cum ar putea să fie mai 'maltă 
decât rotundul de cerc? 


Şi totuşi, 

adevăr rostesc pentru voi, 
grăitu-ne-a Yoho, 
(culegătorul de drumuri 
nuntite în propriul lui Drum), 
fără iubire 

căile voastre nu vor ajunge la Mine, 
pentru că numai Eu 

sunt drumurilor Cale, 

iar cercului, oricât de perfect, 
de nu i-aş fi ochi, 

în triunghiul braţelor Mele, 
cum s-ar deschide spiralei? 

De ce mă-ntrebaţi despre ea, 

de n-aţi străbătut 

pustia de trandafir sălbatic? 

Cercul - 

ne-nceput, nesfârşit, 

infinitul rotund ca iubirea lui Yoho 
când Mire îşi zboară miezul de noapte 
spre constelația Fecioarei în alb! 


Ceea ce iubire numiți 
nici lămpii nu-i de ajuns ca lumină 
şchiopătând afumat pe-o biată feştilă. 


Fiţi Yoho, 

cum numai mireasa poate să fie iubire, 
floare de piatră oprită în flăcări, 

fără cenușă 

trupul ei alb soarelui dând răsărit 

şi miezului de noapte 

vâlvătăi. 


Eu sunt Calea, 
culegătorul drumurilor voastre. 
Fiţi Yoho - 
piatra de foc cu străvezimi de fântâni. 
Iată 
apele sângelui vostru 
s-au transformat deja 
în vinul de flăcări al nunţii. 
Acum sunteţi o singură cupă, 

şi-acesta este sângele Meu 
care prin voi se varsă 

din drumuri de apă 

spre marele Drum al lui Yoho. 

UMBRA DE FULG A FLĂCĂRII 


Până-şi coboară suişul spre Tine, 
fulgul trece prin apa Duhului Sfânt. 


Ochiul întreabă: 

"Yoho, 

singurul purtător de coroană 
al luminătorilor, 

cine te-a nins fără nor?" 


Dar ce poate cunoaște ochiul, 

când lacrimii 

numai inima îi face loc să se strecoare 
printre suspinul de jos 

şi ecoul amar de luceafăr? 


Suind coborâșul spre Tine, 
lacrima trece 
prin apa Duhului Sfânt. 


Întreabă auzul: 

"Yoho, ce formă 

au cuvintele Tale - 

scrisul de vânt, 

din cer ca de ape înalte curgând? 
67 


Ce poţi să ne spui 

de cascada de foc rusalin 

peste soare vuindu-și talazul?" 
Dar ce poate cunoaşte 

auzul, 

jumătate Sinai până-n ghiocul de nor? 
Inima lui Yoho 

numai îndrăgostiţii pot s-o audă, 
că nu e din carne de om ca să bată, 
ci din tăcerea seminţei 

când buzele lor înfloresc 

lutul ce doare de cer. 


Yoho, Tatăl nostru şi-al tainei, 
numai vedeniei prinsu-i-ai cheag 
cum Fiul Omului, 

după taborica lege de munți, 
poate fi Dumnezeu. 


Ca într-un cuib, odor nelumesc, 

ţii încă talpa-l de om, 

din ce în ce mai transparent devenind 

cu abisul vecin - coroana albului Tău, 

de nor negrăită a nins, 

când fulgul trecând prin apele Duhului Sfânt 
s-a oprit pe-obrazul Fecioarei 

şovăind... 


Numai Tu, 
dincolo de apele Duhului Sfânt, 

ai ştiut să-i opreşti şovăirea spre lacrimi, 
împodobind 

icoana Fecioarei 

cu umbră de foc şi fulg rusalin. 

ATHABASCA 


„iar celui de-al patrulea vultur, 
Yoho, 

despre piatră vorbindu-i 

întru grai aleasa grăire i-a dat: 


"Du-te şi spune-le 

tuturor celor trecuți 

pe sub umbra aripilor tale, 

pre limba trandafirului sălbatic 
grăirea aleasă grăieşte-le lor... 
Întoarce-i Nemistuitului Foc 

al pietrei pe piatră șezând, 
rugul înalt ce-a-nflorit, 

în Țara a Șaptea, 

petala de vin 

cu cele opt colțuri de stea 
zâmbind printre coarnele zimbrului alb 
din stema Fecioarei. 


Iată, mustul mâniei Mele mă-nţeapă, 

că inima voastră-i 

catâr îndărătnic 

lovind cu copita Stăpânul. 

Cum de-aţi uitat 

de mâinile Mele de piatră 

ce apa vieţii v-am dat să Mi-o beți? 

Cum de-aţi făcut 
din sânul de piatră-al fecioarei 
târfa de colţ şi de noapte 
buzele-i sfinte spurcând? 
De unde-nvăţarăţi 
lumina s-o-ntoarceţi pe dos, 
că piatra se-aruncă în om vinovat 
şi cel preacurat prin piatră să moară? 
De unde - inima voastră, 
pre limba năpârcii, o numiţi că-i de piatră? 
Au nu ştiţi că piatra se bea 
din potirul lutului vostru, 
că-i sângele Meu 
ce lutului dă şi cer şi aripă? 
Spune-le, vulture alb, 
că sufletul roșul al pietrei 
e sângele Meu! 
Au nu ați văzut cum pustia 
e mai înaltă acum 
sălbaticului crin zburător 
cu arcuirea de grâu? 
Adevăr zic vouă din nou, 
sângele Meu 
e băutură din piatra cea nouă 
şi pe această piatră 
temelie de vultur voi pune, 
cum numai iubirea 
ascunsul fântânii-n văpăi 
dezleagă din piatră tăria. 
Iubirea - cerbul, 

flămândul mistuitor de jar, 

e mereu așteptare 

al omului din apă născut. 
Toiagul lui nu e cârjă, 

ci sceptrul de mire 

când apelor, 

fecioarelor din piatră le strigă: 
"Ridicaţi porţile voastre, 
mireasa izvorului alb să o-ntâmpin. 
Coborâţi puntea voastră 

pe piatra răsturnată. 

E dansul de moarte pre moarte, 
al pietrei acumul luminii-i rostit. 


Grăieşte, vulture alb, 

casă de piatră - inima voastră! 

Şi iarăși, cupa de lut 

va fi pentru vinul sângelui Meu, 
pentru că numai lutul 

e piatra ce știe fiecare floare pe nume, 
şi din lut 

coapse de piatră am plăsmuit iubirii, 
focului ce răcorind înfloreşte 

miezul de noapte al pietrei. 


Îţi vor spune 

că și pulberea-i fiică de piatră, 

că și nisipul e tot din piatră... 

Tu lasă cerului conocăria mării, 

poruncă dă-i mării înşoptirii de nuntă, 

singur albastrul e-al meu 
ce-l port iubirii lor spre potir" 

"Nimeni nu a văzut 

suflet de piatră murind", 

doar atât a grăit spre grăire 
vulturul alb către oameni, 

apoi dăruindu-le aripile lui 
a-ngenuncheat de trei ori 

pe locul numit Athabasca, 

de trei ori 

a căzut în genunchi 

la locul numit Athabasca 

unde piatra roasă-n genunchi 
până astăzi se vede 

pe cele trei izvoare-ale lumii, 
fiecare spunând spre ocean diferit 
că iubirea 

niciodată nu a văzut vreo piatră murind. 

SPRE LACUL MORȚILOR URCÂND 


Ca-n templu, 

urcuşul se face 

cu fruntea plecată. 

Scara - 

rădăcinile-n blestem răsucite, 

fără de pene, 

fără de solzi, 

refuz le dă și cerul şi pământul, 

dar ca în templul lui Wapta, 

urcarea pe ele se face cu fruntea plecată. 


Cerbul, 

spre ultima vamă se-opreşte 
hotarul să-i bea. 

Apoi cărarea, 

după brazi tot mai mici 

(oare de ce căruța mortului 
e-mpodobită cu patru din ei?) 
miroase a iarbă uscată. 


Numai cei care coboară 
au fruntea ridicată 
ca tristețile apei ajunse ghețar. 
Hainele lor 
au mirosul de ger 
ca al perdelelor de Crăciun. 
Spre întrebare fruntea ridici: 

"Mai e mult până sus?" 

Dar ce înțelegem prin sus? 

Cum să fie lacul 

spre vârful de munte? 

Cei care coboară 

zâmbesc. 

Nu poate să fie în vârf 

că nimănui acolo nu-i este-ngăduit, 
dar pentru ca Lacul Morţii să-l vezi 
va trebui să urci coborârii. 
Nu-nţelegi. 

Pleci capul din nou 

şi urci. 

Lacul Morţii se vede numai urcând. 
Ai ajuns la poarta lui Wapta 
deschisă printre brazi 

( oare de ce pe casa mirelui 

cei de acasă 

rezemau doi brazi uriași?) 

Jos de tot, 

răpitor prin turcoaz - 

Lacul Morților 

spaimei deschide limpezimile verzi. 
Degeaba pe ghid îl întrebi: 

"De ce acest nume?" 

"Great danger above, great danger above!" 
şi cu degetul tremurând îţi arată 
spre vârful Muntelui Yoho. 

Ai rămas numai tu cu apusul. 

În apele verzi de blândă turcoază 
Neurcatul de dincolo de moarte 
oglinda şi-o face tăcere şi nuntă. 
Ce alb este gerul 

şi cât de albastru poate fi albul 

şi cât de alb poate şi roșul. 


Se-ntoarce ghidul 

şi-mi arată tăbliţa cu focuri tăiate 

şi orarul 'mainte de miezul de noapte. 
(Oare de ce sub numele lui Yoho 

pe tăbliță focul cruciş e tăiat?) 


În spatele nostru, verdele apei 
chiar sângele soarelui roșu 

îl face mai verde. 

Acum ne coborâm pe unde fusesem urcuş, 
tristețea 

de-a fi numai om - 

e şi nord e și sud 

e şi jos e şi sus, 

dar lui Yoho nu-i spunem nimic, 

că fără haină de nuntă 

cum am putea să rămânem la Cina? 


Şi coborâm pe acelaşi urcuș, 
dar cu fruntea la fel aplecată... 

ca duhurile roşii prin arțari: 

"I-ya-he na-ko-da, e-ha-ge na-ko-da, 
e-ha-ge, e-ha-ge, e-ha-ge, 

i- ya-he,e-ha-ge na-ko-da..." 


TEEPEE 


„Şi trăgând din împrumutul de pipă 
l-am rugat 

să ne vorbească de teepee, 

iar el, 

zâmbind peste umărul meu, 
cuvântă sie însuşi amar: 


"Niciodată să nu te încrezi 
în cuvintele Omului Alb... 
Mereu sălăşluirea i-a fost 
în afara numelui său. 


Teepee 
sunt hărţile noastre în formă de con, 
din piele de urs, sau de zimbru. 


Fiecare lucru are un teepee 
pentru duh bântuind lăuntricul lui. 

În piatră 

e duhul de munte, 

în apă 

e duh ce-a zburat peste ape, 
de-aceea îl vezi după ploaie 
cum își roteşte coada, 
păunul ce-şi bea curcubeul. 


Iar noi? 

Toţi - manito de teepee, 
ca melcii-n cochilia lor. 
Harta e numai o haină 

de primenit pentru şcoală 
izvorul apei de foc, 

la fel şi 

ghețarii, muntele, marea... 
Noi locuim în nume, 
precum în inima îndrăgostiților 
duhul roșu al vinului. 


Niciodată să nu te încrezi 

în cel nenăscut în teepee. 

În afara cuvântului 

el îşi are sălașul, 

şi-atât de departe de numele lui, 
că lacul şi codrul şi marea 

sunt scrise de el pe hârtie, 
hârtie uscată,vopsită şi tare 

ca inima Omului Alb. 

PĂDURILE ALGONQUINILOR 


Numai ei vorbeau limba lor , 
"Pădurile-de-Dincolo-de-Moarte-care-Râd". 


Într-o toamnă 

au plecat spre "Cascada-Calului-Alb". 
Frunze de-arțar 

toată noaptea au plâns după ei, 

roşii 

ca sângele lor din coroana de pene, 
ca vocalele Pielor Roşii 

plecaţi într-o toamnă 

spre "Cascada-Calului-Alb”. 


Din când în când Wapiti, 

regele cerbilor duşi după ei, 

cel nevăzut de urmă omenească, 

se-ntoarce noaptea spre "Lacul Pomenirii" - 
părintele tuturor apelor 

cu nume de-al Pieilor Roşii: 
"Rubinele-Suspinului-de- Soare”. 

Numai ale lui 
sunt cărările spre "Lacul-Pomenirii" 
şi ale lunii. 


Pe frunte, 

împărăteştile-i coarne 

poartă rădăcinile 
"Pădurilor-de-Dincolo-de-Moarte-care-Râd". 


Plecându-se cu-ngenuncherea mare, 
Wapiti bea din ele 
"Singurătatea-Rotundului-de-Lună", 
apoi 

din cântecul lor, 

roşu 

ca flacăra din frunza de arțar. 


Dimineaţa 

fiecare copac răsfrângând un Wapiti - 
varsă din numele Pieilor Roşii 

frunze 

care-au sorbit din vinul pomeniţilor, 
plecaţi, cu drum cu tot, 

spre "Cascada-Calului- Alb”. 

OCHIUL LUI KITCHI MANITO 


Genele spicului 

seamănă atât de mult 

cu genele mielului. 
Numai ele cunosc 

ochiul lui Kitchi Manito, 
duhul 

din fiecare lucru. 

Grinda seminţei 
întotdeauna a fost 

temelia de piatră-a iubirii. 


Pretutindeni - privirea 
vistiernicului Kitchi Manito! 
Toate lucrurile 

sunt darurile ochiului 

ca jertfă adusă iubirii. 


„Şi iarăşi 
întrebat a fost Yoho. 
"Spune-ne nouă Începător-de-Lumină: 
De unde-i izvodul iubirii?" 
Şi Yoho tăcea. 
Răspunsu-le-a lor Kitchi Manito: 
"Din mâinile voastre, 
când una alteia-i dor. 
N-o căutaţi prin cuvinte, 
c-atât de aproape 

e pleava de bobul de grâu. 
Lăsaţi 

privirilor voastre vorbirea 
până veţi fi ochiului cântec. 


Fericiţi 

cei cu inima-n limpede grai 
c-adâncul lor pot ca să-l vadă 
cu-același ochi 

vârf nelumesc al Muntelui Yoho 
ce poartă pe umeri de-altar 
aşteptările Mielului Alb." 

UMĂRUL PĂRINTESC AL LUI YOHO 
"Și s-a suit în munte. Si era singur." 


Din soare, 
numai atât ați putut să-nţelegeţi? 
Doar umbra? 


În fiecare seară 

pe umăr lui Yoho-i adoarme 
durerea ca soare, 

unica stea alungată 

din părinteasca ogradă a nopții. 


Primul născut 
singurătăților lui... 
Toată averea de-acasă, 
umbra - ca ultimă haină 
i-a dăruit-o omului, 
veşmânt spre ființă, 

ca jertfa să-i fie deplină. 


"Tu, 

Kitchi Manito, prin firea culorii, 
au învăţat-ai pre oameni 

să-i cânte lumina?" 

Luminătorul zilei 
suspină prin somn. 
Desigur visează că-i om. 
Fiii Soarelui 

îl biciuiesc a doua oară 
până la umărul părintesc 
al Răstignirii pe munte. 


Şi era singur, 
fără de umbră în noapte. 


PRAGUL DE SUS AL LUI YOHO 


Sunt păsări de baltă 

şi păsări de cer, 

dar nu de aripă grăiesc către voi 

ci de zborul înalt al pragului de sus, 
rotit de trei ori în piatra albă de ou, 
înainte să se nască aripa. 


Trageți perdelele 

afumatelor lămpi 

şi ridicaţi-vă-n cântările voastre 

pe unde norii vă strigă pe nume, 

ca să-nţelegeți că pragului de sus 

chiar soarele capul şi-l pleacă. 

Numai pragul de sus e chemare 

la Cina de Taină a Fiului Meu. 

E prag de păduri, dar nu e doar lemn, 
e prag ca de ape, 

dar nu e ascuns pe sub lotus, 

ci-n inima Taborului din rouă. 

Eu sunt uşa !, 

a zis Fiul Meu către voi, 

nu poartă, 

tot ce-ngrădirea şi-ar dori mai mult. 


Nici arcul, nici ceairul 

nu au pragul de sus, 

de-aceea-n 

poruncă nouă vi-l las să vă fie 

pân' la-nălţimea nourilor voştri, 
unde chiar soarele apusul și-l pleacă 
să intre-n cămara de nuntă. 


Eu şi lumina suntem una, 

a zis Muntele, 

pentru că lumina nu poate fi roasă 
de molie, sau de rugina coclirii 

şi nici jecmănită pe uliţa voastră 
că pungă nu are şi nici hambar să o-ncapă. 
Lumina începe măsura de Om 

de la cuiul bătut în pragul de sus, 
aşa cum oul se citeşte 

de-a înaltu-n rotundul de cuib 

al Coroanei de Spini. 

PRE LIMBA LUI WAPTA 


Izvorul Alb 
a ajuns la noi pe pământ 
din cântecul înalt către Yoho. 


Fetele 

beau seara pe furiș 

din limpezimea lui 

şi privind spre vârful lui Yoho 
îşi pun o dorință în gând. 


În limba lui Wapta 

şi-al cornului de aur al lunii 
taina Izvorului Alb 

s-ar putea tălmăci 
"'voal-de-mireasă-cântând". 


Ştiu ele ce știu... 


Îndrăgostite 

beau seara pe furiş 

şi privind spre Vârful-lui-Y oho 
zâmbesc între ele 

aceluiaşi dor. 

LA JUDEŢUL LUI YOHO 


Nu judeca prea aspru. 

Ne-ntindem doar atât 

cât ne-am cuprinde moartea şi-nceputul ei. 
Tu eşti Iubirea Pură. 

Piatră pe piatră - Munte, 

iar răsturnată-n piatră - Yoho! 

Eşti Mirele. 

Solemn Ți se deschide Miezul Nopţii, 
cu miriadele de constelații 

genunilor sorbindu-le genunea. 

Când Tu iubeşti - eternitatea-i strâmtă, 
iar infinitul - fiul tău mai mic. 


Chiar dacă soarele 
e tot ce-avem, această lampă afumată 
şi-aceste coji de noapte 
fără de miezul Pâinii, 
dar 
nu ne judeca prea aspru. 
Pe unda verde-a morții 
îți odihneşti deplinul, 
răsfrânt în noi întocmai, 
piatră în piatră, 

lumină în Lumină 

şi chipul Tău, 

răsfrânt pe ape ni-L întinzi, 
până ce-n noi 

asemănarea Ta ne strigă. 


Pescari, 

n-am prins nimic o noapte-ntreagă, 
şi moartea ne-a scăpat de-atâtea ori, 
dar Tu ne-aștepţi pe țărmul de nisip 
cu peşte fript 

şi faguri din chemare. 


CÂNTECUL DE NUNTĂ AL MUNTELUI 
"Iată, Mirele vine-n miezul nopții..." 


Dacă Tu vii 

întru miezul de noapte, 

înseamnă că Tu eşti miezul de Pâine, 
că numai pâinea 

păstrează miezul de noapte 

al cuptorului încins 

cu flăcările nunții. 


Lumina 
nu poate să fie dincolo, mi-ai zis. 

Lumina e între 

purtător şi-aducător de lumină. 
Sălăşluirea ei e-n iubire, 
orbitoarea Lumină, 

din miezul inimii de sus, 

ce se coboară în miezul de noapte 
din sânul luminii. 


Munte, 
piatra Ta începe lumina? 
Sfârşeşte în miezul de noapte? 


Apele curg despre El - 
cu piatra pe piatră călcând, 
dar Mirele cântării se-ntrupă 
făr'de timp trecătoarelor ape. 
El ştie că marea 
pe toate le strânge-n albastru, 
durerosul albastru din lacrima sării 
al sinelui Său. 
Cu Mirele cântă-n descântec 
şi focul şi apa, pământul, tăria, 
văzut, nevăzutul, 
cu toate se varsă în cântecul nunții. 
Chiar și tăcerile Lui 
sunt rugilor taină. 
Cărarea de nuntă 
săpată-i în piatră de-altar, 
piatră ce cântă, 
piatră cu unda din undă 

rotindu-și inelul, 

piatră de pâine 

în borangic de abur 

până în miezul de noapte, 
când însăși lumina se-nalță 
din miezu-i de pâine-n Lumină, 
ofrandă de pâine Miresei, 
trupul de Mire întreg, 

fără prihană 

ca mielul alb de jertfă 

pe piatra de-altar, 

piatră de munte curat 

ca borealul verde al lui Yoho 
din iazul împietrind 

ora tainei de sus 

când buzele Miresei 

se preschimbă în jertfă de vin. 


WAPTA 


Piatra aceasta-i zidită de fulg, 
unde numele stelelor 

se pomenesc la vii 

până la râul lui Yoho. 


Nu treziţi lumina din Wapta, 
cântecul încă visează turcoaza, 
cum numai buzele îndrăgostiților pot visa 
miezul de noapte al Mirelui 
trecând prin uşile încuiate 

de fulg. 


- Duh de cristal 

unde ţi-e taina 

ce veacul n-o ştie? 

Nălucă? Oare-a cui? 

Chiar îngerul e-n spaimă 

adâncul de-nceput să-şi privească 
ascuns în oglinzile tale - 

piatră zidită de fulg. 


Spune-ne, Wapta, 

cum apa curge din piatră, 

cum alăptezi 

pe Prunc făr’de tată? 

Tu, nume de ocean 

ce numai lacrima îl poate rosti 
curgând înspre Yoho 
pe-obrazul de mamă 

din ochiul mereu al Fecioarei, 
ești Duhului Sfânt agrăire? 
Numai tăcerile Lui 

pot fi atât de înalte 

că şoapta-l încă se-aude zburând 
prin piatra albă zidită de fulg. 


Dumitru Ichim 
Kitchener, Ontario 

Partea a Il-a 


Poezii culese /scrise / traduse 
de Adrian Grauenfels 

Cântec ceremonial Navajo 


Vocea de mai sus, 
Vocea tunetului. 
Vorbeşte din 
întunericul norilor. 


Vocea de mai jos, 
Vocea libelulei, 
Vorbeşte din 
verdele plantelor; 


La fel şi tu pământule 
Fii frumos. 


Algeria din lavoar 


Primul lucru ... 

ai vrea să vezi soarele în lavoar 

cinci degete peste albastrul săpun 

plăcutul touch al corturilor, pline de mister 
o maximă lene punctată de plăceri 

de vorbe şi cafea 


undeva ciulinii 
acoperă o mare câmpie 
bântuită de capre 
desigur, femeile te tulbură 
lipsa lor fantomatică 

pe care o desenezi: 
trup tânăr 
ieşind din peniţa stiloului 


deodată apare o corabie 

pe punte lupte, vânătoare 

cu ulii mari rotind peste uscat 

Dumnezeu decide cine scapă, şi cine moare 
de ce e marea plină de înecaţi, 

de ce e singură steaua de mare 

pe care o ţii lângă tine 

în cada ta, de baie turcească... 


Și Aici, Rămășițele unui câmp 


de Alain Mabanckou * 


Şi iată, rămăşiţele unui câmp 

O potecă rezistă atacului ferigilor 

Ciupercile cresc 

pe membrele contorsionate ale unei palmier proaspăt tăiate 
iată cozi de fierastrau de tăiat crengi 

Un vas mare de gătit din aluminiu s-a răsturnat 

la marginea prăpastiei 

capacul său zace un pic mai departe. . . 

Nuiele 

Lemn de frasin 

Două pietre de cremene 
pentru inventarea focului. . . 


* Alain Mabanchkou (n. 1966) este un romancier, jurnalist, 
poet şi academician, cetățean francez născut în Republica 
Congo, în prezent profesor de literatură la UCLA. Este cel 
mai cunoscut pentru romanele sale şi scrieri realiste care 
prezintă problemele Africii contemporane și a diasporei 
africane din Franţa. Este printre cei mai cunoscuți și de 
succes scriitori în limba franceză şi unul dintre cei mai 
cunoscuţi scriitori africani din Franţa. El este, de asemenea, 
controversat, şi criticat de unii scriitori africani şi pentru 
declaraţia că africanii poartă singuri responsabilitatea 
pentru nenorocirea lor. 

Adrian Munteanu 
BIZARĂ BRUMĂ BÂNTUIE BEŢIA 
experiment 


Bizară brumă bântuie beţia. 

Bicisnic braţ, blagoslovind banalul, 
Botează brusc bardaca, bocind balul 
Bulboanelor bombându-şi bogăţia. 
Bacante brune, biciuind batalul, 
Batjocoresc bezmetic bărbăţia. 

Berbanţi bizari bravează bulimia 
Baronului bruscându-şi bicefalul. 

Birjari burleşti, bufoni blamând breteaua, 
Bocesc buimac bineţile-n bazar. 

Bardul bărbos, brav burduşind bocceaua, 
Bombează brâul borţii-n buzunar. 
Birtaşi bicisnici blestemă beleaua. 
Bântuie bobul binele bizar. 


("Casa fără ziduri, Sonete 2", Arania, 2006) 

Tatăl meu a îngropat doi câini în curtea din spate 


Barbara Fant * 


Câinii de vânat păsări, spun ei ... 

sunt rasa care urmăreşte ceva în zbor. 

încearcă să prindă cu dinţii 

o ceremonie cu aripi, 

pene care se scurg din fiecare gură. 

Primul câine era doar bătrân. 

Al doilea a murit din cauza unor viermi instalați in inimă - 
tatăl meu a neglijat să cumpere pastile. 

Ce a mai lăsat să moară? 


Mama îi pregătea farfuria în fiecare seară, 

nu şi-a cumpărat niciodată o mașină sau pantofi sau o fustă 
fără permisiunea lui. 

Ea a născut copii lui şi i-a crescut. 

sora mea şi cu mine - înaripatele din aer. 

Ştiam că există sânge sub pământ. 

Nicio surpriză când am descoperit cum casa se scufundă . 
Câinii noştri au rămas întotdeauna afară, nu au voie 
în camera de zi. 

Doar la subsol, 

unde tatăl meu a stat, a dormit, a reparat lucruri . 
Mama mea, o tovarăşă tăcută. 

Câinele latră şi tatăl meu fuge. 

Câinele moare și o îngropăm pe mama. 

Morminte pentru toată lumea 

Lătrăm 

şi penele cad din dinţii tatălui meu. 

El latră și devine copac. 

Lătratul aminteşte zgomotul fantomei 

şi ţipete. 

Scârțâitul devine un glonț 

fără o fereastră prin care să treacă , 

doar un corp, 

o curte, 

o lopată 

* Barbara Fant este o interpretă celebră, poet câștigător 
premiat şi autoare a "Paint, Inside Out”. Barbara s-a născut 
şi a crescut în Youngstown, Ohio. La vârsta de cincisprezece 
ani şi-a pierdut în mod tragic mama. "Am fost supărat ă pe 
lume. Ba chiar am încetat să mă rog, dar am început să scriu. 
Poezia a devenit modul meu de comunicare, modul meu de 


procesare ... a devenit felul meu de a mă ruga. " 
traducere AG 

Insomnie 
de Judita Vaiciunaite * 


t af 


Întunericul se spală peste tine. . . 

Doar canapelele sunt în siguranță sub umbrele lămpilor. . . 
Simt pământul atât de compact, bătut sub podea, sub asfalt, 
şi vocile uitate ale morților. . . 

Balcoanele şi scuarul sunt înverzite. 

Dacă mi-aş întinde braţele în linişte, aș deveni o cruce vie. 
Dar un strigăt despică strada. . . 

îmi sfâşie pacea şi liniştea. 

Iar ziarele sunt pline de uriaşe lamentări 

(care nu se pot, nu se pot repeta) . . 

Firele electrice zbârnâie așa - - - - 

Statuile, zidurile şi staţiile se grăbesc aşa .... 
Cărucioarele goale înoată pe lângă orașe, 
spălate de zori şi ceață 


* Judita Vaičiūnaitė (1937-2001) - unul dintre cei mai 
cunoscuţi poeţi lituanieni din secolul XX. Prima sa carte de 
poezie Acuarele de primăvară a fost publicată în 1960. Este 
autoarea a 20 de cărți de poezie. Vaičiūnaitė a scris şi poezie 
şi basme pentru copii. „În numeroasele ei cărți de poezie, a 
explorat un domeniu larg de experiență - de la mitologia 
lituaniană la jazzul modern și de la figuri istorice până la 
locuitorii orașului contemporan. Considerată poetă a orașului 
şi a nopții, este, de asemenea, recreatoare de mituri. Una 
dintre formele ei preferate este monologul dramatic, este 
fascinată de evenimentele umane care au loc pe fundalul 
oraşului vechi - Vilnius, unde şi-a petrecut cea mai mare parte 
a vieții ”. Orașul nu este doar orice oraș. Este nordic, dar 
totodată baroc. Este un oraş ocupat, sub stăpânirea sovietică, 
încărcat de propria sa istorie şi de mitologia independenței. 

Pata de vin roşu 


L. Ash Williams * 


Trecând peste acest covor 
cu un uscător de păr, pornit, în mână 
inevitabil, am vărsat 


vin roşu pe acest nepractic alb 

primit de la vărul meu, un gospodar care 


în mod clar, şi incorect, a considerat că alb e o idee bună 


Cu ajutorul unui pic de panică, 
sifon şi praf de spălat, am frecat pata 


Sunt uluită de cât de repede se spală vinul, 


eram sigur că această greşeală mă va găsi 
în fiecare zi cu gura căscată, amintindu-mi 
de înclinarea mea spre eşecuri 

şi totuşi, iată-mă 

cu această podea curată! 


Covorul este din blană, 


înseamnă că cineva a murit ca să fie aici 
Imi amintește de propria mea supravieţuire 


şi tuturor celor care m-au învăţat 


să scutur zdravăn umbra morții 


Mă gândesc la moştenire, cum este acest covor 
mi-a fost transmis prin sânge, 

cum acest animal și-a dat sângele 

ca să pot primi darul morţii sale, 


sunt recunoscător pentru asta 

Mă gândesc la incapacitatea noastră 
de a crede poveştile străbunilor: 
istoria nu se spală 


cu apă şi burete 


Mă gândesc la evoluţie, 

ce înseamnă să treci prin 
această lume cu pielea intactă, 
cât de fragilă este carnea, trupul 
din care faci un ac și aţă 

din ele, când este necesar 


Mă gândesc la tot ce am moștenit, 


toate trupurile îngropate pentru ca eu să fiu aici 
şi să rămân aici, cum m-am născut prin durere 


cu recunoştinţă în oasele mele 


Şi mă gândesc la moştenire, 
doar provin dintr-un lung şir de vrăjitori 


care construiesc o solidă bucurie, din absolut nimic 
Şi ce aş putea face cu ea, 


dar turnaţi voi un alt pahar de vin, 


mulțumesc stelelor 


105 


pentru acest sânge de vrăjitor 


eu, continui să merg înainte... 


traducere AG 


* L. Ash Williams a fost preşedinte al Comitetului la 
concursul pentru femei Poetry Slam Mondiale (WOWPs), 
2016 în Brooklyn şi membru al echipei  louderARTS - 
Național de Poezie Slam 2013. Prezentă la cel mai recent 
concurs Hip Hop din Brooklyn şi la Nuyorican Poets Cafe, a 
condus ateliere de scriere poetică în New York, Seattle, 


Minneapolis şi Washington, D.C. 

Cea mai faină petrecere 
de Peter Payack 


Toţi cei 74 miliarde de locuitori care au populat cândva 
planeta 

sunt invitaţi la o petrecere. 

Invitaţia este la ora 8 seara .. şi spre surpriza mea 
adresa este apartamentul meu. 

Se cer haine de lux. Toţi sosesc în câteva ore. 
Petrecerea e o bombă. 

E foarte puţin spațiu, puţină tratație, 

şi prea multe limbi care împiedică comunicarea. 

După puţin timp, politeţea dispare şi încep bătăi. 

Un tip în bucătărie este deosebit de violent, înjunghie un 
mesean. 

Ne lămurim că victima este primul bărbat vreodată. Moare. 
Imediat dispar 

toți în ordinea datei de naştere, înapoi 3 milioane de ani. 
Procesul durează ceva timp, mult după miezul nopții 

În sfârşit, rămân singur cu 74 miliarde de pahare de spălat. 
am lăsat totul baltă până spre dimineaţă ... 


Traducere AG 


* Peter Payack este un anarhist conceptual, artist ceresc, 
poet SF și scriitor foarte apreciat, apare adesea în The Paris 
Review, Rolling Stone, The New York Times, The Cornell 
Review, ete 

Lantau* 
Marilyn Chin ** 


Stând în prostraţie la picioarele de fildeş ale marelui Buddha 
am vărsat toată sticla de Cola pe podea. 

Repede am şters lichidul cu părul meu cel lung. 

M-am uitat peste umărul meu stâng: 

micuțul călugăr a rămas tăcut, şi-a îndreptat ochii 

către bătrânul pelerin care era cuprins de o vizibilă iritație, 
Făcu dintr-o dată o fentă bruscă ca să alunge două viespii în 
plonjeu, 

fascinate de capul său neted, recent bărbierit. 

"Sper că nu este alergic." Am chicotit eu blând. 

Şi dincolo de noi era marea asiatică fără de pereche, 
strălucind cu promisiunea eternității. 


traducere: AG 


* Lantau- insula majoră care formează Hong Kong 
** Poeta Marilyn Chin s-a născut în Hong Kong, dar a crescut 
în Portland, Oregon. A obţinut licenţa în literatură chineză de 
la Universitatea din Massachusetts și un MFA de la Atelierul 
Scriitorilor din Iowa. Traducătoare şi educatoare, precum şi 
poetă şi romancieră, activitatea lui Chin distilează 
experienţele sale ca asiatică şi feministă. Poezia ei se remarcă 
pentru atitudinea sa directă şi adesea confruntătoare. „Durerile 
asimilării culturale îi infuzează ... poezia”, a scris eseistul 
Anne Women. În colecţiile Dwarf Bamboo (1987) şi The 
109 


Phoenix Gone, The Terrace Empty (1994) „Chin luptă 
pasional şi elocvent între atracția dintre țara lăsată în urmă şi 
America - cu peisajul încărcat cu probleme care acum, se 
numeşte acasă. ” 


Catrene chinezesti 
de Marlyn Chin 


Avionul are forma unei păsări 
Sau a un penis mecanic uriaş 
Tatăl meu o escortează pe mama 
De la copilărie la nefericire 


* 


O libelula are aripi iridescente 
Zorn, este o furnica micuță 
Prinsa de brațe şi picioare 

De un piper roşu palpitant 

* 

Copila, e o fată 

gătită în roz ca o păpuşă 

Copila, este o perlă 

Un ulcer în scoica lui Dumnezeu 


* 
Plânge micuța scoică, de copil plânge 
Aburul ţi-a deschis ochii 

Secretul tău e în întuneric ascuns 


O gresie ascute cuțitul 
* 


Barca abandonată cu frunze de taro# 
singura sa pânză neagră s-a rupt 
Cadavrele sunt grase și pline de bijuterii 
Fundul bărcii este foarte putred 


Viermele a intrat în ureche 

Şi a ieşit prin nasul tatălui meu 

A curăţat pelvisul mamei mele 

Şi s-a înfăşurat în jurul degetului mare 

* 

Un copil îşi bate patul 

Altul bate un cârlig de pește făcut din sârmă 
Unul îşi bate sora pe o jumătate de cap 

Oh, învaţă-ne să pescuim şi să iubim! 

%* 

Nu spuneţi că boudoir-ul ei este prea îngust 
Putea să doarmă, doar într-un pat rece 

Nu spuneţi că deţineţi mulți cai 

Am evadat pe spatele ei de mânz murg 


%* 


Omul este bun, a spus Meng-Tzu 
Trebuie să cultivăm natura lui 

Omul este rău, a spus Hsun-Tzu 
În inima omului există un vierme 


* 


A strâns o pungă cu mărgele din Hong Kong 

El a procurat un evantai oval din Taiwan 

S-a căsătorit cu el pentru un buletin de identitate 
El a abandonat-o pentru o blondă 


# Plantă comestibilă cultivată în Oceania 

Moartea Moartă (fragmente) 


„„Cu o extremă voluptate mentală 

şi într-o stare de excitație 

afectivă şi psihică neîntreruptă 

eu urmăresc..în mine şi în afara mea 
acest număr acrobatic.. infinitul 


Salturile contemplative, active şi lubrice 
se execută simultan, culcat şi în picioare 


aş putea muri de o mie de ori 

fară ca o problemă fundamentală cum este moartea 
sa mi se aplice 

în dimensiunea ei filozofică 


Ce mare, ce decepţie monstruoasă 
din cauza propriului meu personaj 
drogat de evoluţie 

cu o agilitate întâlnită 

la frontiera dintre somn şi trezie 
între da şi nu 

posibil-imposibil 

să mă trezesc brusc 

într-un decor inversat 

o lume de iluzii, 

de erori fundamentale 

care nu iartă 

şi care transformă 

inegalabila mea inexistentă existență 
într-o rană sau într-o salvare... 

Plimbări imediat după corona 


Din nouă afară 

după ce am cecetat patul, pernele şi diverse așternuturi 
am deschis uşa 

am mutat un scaun şi un zăvor 

că să ieşim la ... 


- AER 


Străzile, ca nişte piste de aterizare trebuie să fie pe undeva 
prin două măşti ne-am sărutat la o intersecție 
unu şi cu una, noi 


- Caraghioși pepenii verzi arşi de valul de căldură 
şi totuşi, înainte plouase cu inundație rece venită de la Pol 


- Plantele insistă vehement să capete apă 

grădina zoologică e închisă pentru reparații 

se pare că elefanții au evadat într-o noapte cu stele 
ghidaţi de mirosul clorului din mare 


- GÂNDURI 
vom muri? tocmai acum când avem guvern? 
-Tel Aviv 


ce loc ciudat, săpat, pustiu, murdar, plin de amintiri 
teribil de trist! 

- Înapoi spre casă: 

hai să ne întoarcem, 

drumul e tare lung acum 

în ora în care am lipsit am parcurs 828.000 km prin spaţiu *) 
deschidem ușa că să mai parcurgem 80 de cm. 

We are at home ! 


Adrian G 


*) tot sistemul nostru solar şi Terra cu el se rotesc în jurul 
centrului galactic cu viteza de 828.000 Km/h - NASA 

Problema poemelor de dragoste despre bărbaţi 
de Beth Gylys * 


Ei nu sunt făcuţi din curbe şi umbre. 

nu poartă fuste pentru a putea sări de sus şi a te provoca 
cu ochiul, nici nu-şi clatină părul, nici nu îl rotesc. 

Nu e dificil să zăpăceşti bărbaţii pentru a-i atrage: 

o mişcare de şold sau, vino la ei cu fesele înfundate în 
blugi decoloraţi - le lipseşte flerul estetic. 


Un spray de păr ar putea să ordoneze sprâncenele sau burţile 
deasupra curelei. Să vezi bărbaţii în cea mai bună 
lumină, necesită o anumită abilitate. 

Mirele arată mai bine dacă este sportiv. 
El va umple costumul lui cu carne sculptată. 
Pieptul lui se va contura peste centura de la brâu. 


Şi tot mai rămâne treabă pentru a capta atracţia bărbaţilor! 

O creștere între picioare va umbri şi va modela liniile 
obişnuite. 

Din păcate, dezvăluită, umflătura nu este decât un băț. Trăim 
consternate. 

Este dificil să oferim bărbaţilor o atenţie caldă. 

Noi încercăm. Iubirea lor este îndoielnică. 


* Beth Ann Gylys (născută 1964, New Jersey) este poetă şi 
profesor de limba engleză și scriere creativă la Universitatea 
de Stat din Georgia. A publicat cinci colecţii de poezie, dintre 
care trei au câştigat premii. 

Lunaticul, iubitul și poetul 
de Rowan Ricardo Phillips * 


Explozia, a făcut ca sferele să cânte 

o expresie pură a poeziei pure, 

ca ploaia înteţita sau ca o națiune fără steag 
Ceva care şopteşte cum aerul 

o face chiar înainte de fulger. 

e pură exprimare poetică a lacurilor deșerte 
de pe lunile lui Neptun. 

O expresie stricată 

De o poezie curată. 


O expresie pură 

De poezie stricată. 

O expresie pură a poeziei pure 

În vârfuri de pini atârnată. 

Vom spune că nu vrem asta pentru că.. 
vom spune: vrem asta pentru că nu ! 

o expresie pură a poeziei pure 


fierbe în neclaritatea primului atom. 


ok 


Există un ecran care vă spune ce este plăcerea, 

a cui este plăcerea, când apare plăcerea și de ce. 
O ţii în mână şi simți toate lucrurile 

chiar şi inelele pure şi nevăzute ale lui Neptun, 
Albastru pal, se învârt acolo în mâna ta. 

priveşte această poezie şi vei vedea 

prin muncă lungă haosul s-a răcit ordonându-se 
În această formă de viață perceptibilă, 

ceva care poate fi administrat de vibrația unui arc 
acolo unde sfârșitul influenței Pământului se curmă 
ca un arc de lumină peste îngrozitorul 

Nesfârşit Eter, mereu rece. 

munca haosului şi a ordinei s-a transformat 


în altceva, conectat de altceva, conectat în aer. 

ÎI joci pe Hamlet, ca prima rază de plasmă îndoită. 


cu o expresie indecisă a poeziei pure. 


Planeta arde, o priveşti prin licărul flăcărilor de metan 
mirosul estompează gândirea spre leşin 

Țipătul e undeva aproape. Cerul, de magmă și el 

Un bărbat cară lăzi cu arme într-un hotel 


Un copil e împuşcat pe loc, se juca în parc cu un pistol 
jucărie 

avocaţii declară că lumea care arde, este un mit, dar 
totuşi în rugăciuni 

ei cer ca Dzeu să-i audă și să-i salveze. Şi EL, deşi are în 
pază triliarde de stele, 

ascultă. Care e cauza, dacă nu dragostea. Cum dracu a 
devenit 

totul haotic? mi-aduc aminte cum stăteam 


nas în nas îmbrăţişați la Big Bang... 


* Rowan Ricardo Phillips (născut în 1974 în New York 
City) este poet american. A câștigat premiul Whiting 
2013 şi un Anisfield-Wolf Book Award în 2016. 

Lucille Clifton * 


Poem pentru haina mea galbenă 


Azi îmi plâng haina. 

cartoful meu vechi 

mama mea galbenă. 

calul meu cu nasturi. 

cojocul meu 

azi îşi schimbă pielea 

ca un şarpe, 

refuzând să-mi ierte spinarea 

pentru a fi mare 

pentru a fi bătrâna 

pentru că am ajuns ca ceilalți 

care poartă manşete şi mâneci fandosite. 
crapă pielea cu zgomot de bici 

s-a destrămat... 


teribila mea profesoara, la finele şcolii: 
la naiba cu braţele pe care le vrei, 
şuieră ea printre dinți, 

fii bucuroasă când îţi este frig 

la braţele astea, pe care încă le mai ai. 
Traducere : AG 


* Lucille Clifton (1936 - 2010) a fost o poetă de culoare, 
scriitoare şi educatoare americană din Buffalo, New 
York. Din 1979 până în 1985 a fost Poet Laureat din 
Maryland. Clifton a fost de două ori finalistă pentru Premiul 
Pulitzer pentru poezie. 

Enzo Surin* 
Când noaptea e plină de comete... 


Există vreun loc în care omul negru poate 
fi frumos? privit în lumină? să poată fi atins? 


E oare destul spațiu ca să-şi crească copii săi negri 
ca un om obişnui, ca orice alt tată, 
şi nu ca pe o linie de text într-o lista monotonă de nume 


să nu riște să fie un asteroid sau o planetă pustie 
ci o cometa strălucitoare studiată cu respect şi mirare 


admirat pentru traiectoria sa fermă 
prin cerul întunecat, făcut din asfalt și din lumina lunii 
să fie celebru şi numit o magnifică stea? 


* Enzo Silon Surin, Haitian-born poet, educator, 
speaker, and social advocate, is the author of When 
My Body Was A Clinched Fist (Black Lawrence Press, 
2020). He is Professor of English at Bunker Hill 
Community College and founding editor and publisher 
at Central Square Press. He lives in Boston, 
Massachusetts. 

Două poeme cu Phillis Wheatley * 


Culoarea lor este diabolică 


Ce spun ei că sunt 

Şi ce fac ei de fapt 

Este ceea ce Phillis a auzit. 

Este ca şi cum nu s-ar fi aflat si ea acolo. 

Este ca şi cum ar fi o fantomă, la o aruncătură de băț, auzind 
Înjurăturile morţilor vii - 

fapt pe care, ea a fost educată să creadă: 

Nicio persoană decentă nu-l face într-o biserică. 


Cum spun ei că o iubesc... 

Şi cum se uită toți la ea 

Este ceea ce Phillis observă; 

De parcă ar fi o gaură în buzunar 
Prin care banii se scurg. 


Dumnezeu iubeşte pe toţi - chiar şi păcătosul, 
(ei spun) 

Chiar şi un cârciumar neputincios se poate baza 
Pe o bucată de carne, un rest într-o farfurie 

(ei spun). 

Ce mărturisesc ei 

Şi ce-şi şoptesc ei la ureche 

Este la fel de întunecat ca pielea ei, 
ce înconjoară părțile opuse 

Ale gurii. 


Este ea o copie bună a Bibliei? 


„După ce am fost adusă din Africa în America” 


Mila m-a adus din țara mea păgână, 

Mi-a învăţat sufletul înflăcărat pentru a înţelege 

Că există un Dumnezeu, că există şi un Mântuitor: 
Odată ce mi-a răscumpărat sufletul 

nici nu am mai căutat, nici nu am ştiut. 

Unii văd neamul nostru un adevărat neam blestemat, 
„Culoarea lor este un colorant diabolic”. 
Amintiţi-vă, creştini, negri, negri ca şi Cain, 

Pot fi perfecționați și se pot alătura trenului angelic. 


* Phillis Wheatley, (1753 - 1784) a fost primul autor afro- 

american al unei cărți de poezie. Născută în Africa de Vest, a 

fost vândută în sclavie la vârsta de şapte sau opt ani şi 

transportată în America de Nord. Ea a fost achiziționată de 

familia Wheatley din Boston, care a învăţat-o să citească şi să 

scrie şi i-a încurajat poezia imediat când i-au descoperit 
talentul „Într-o călătorie din 1773 la Londra cu fiul stăpânului 
ei, în căutarea publicării operei sale, a fost ajutată să 
întâlnească oameni proeminenţi care i-au devenit patroni. 
Publicarea, la Londra, a Poeziilor sale despre diverse subiecte, 
religioase şi morale la 1 septembrie 1773, i-a adus faima atât 
în Anglia, cât şi în coloniile americane. Figuri precum George 
Washington i-au lăudat munca. Wheatley a fost eliberată din 
sclavaj de familia Wheatley, la scurt timp după publicarea 
cărţii sale. S-a căsătorit în aproximativ 1778. Doi dintre 
copiii ei au murit ca prunci. După ce soțul ei a fost închis 
pentru datorii în 1784, Wheatley a sărăcit şi epuizată de 
muncă a murit de boală. Ultimul ei fiu a murit la scurt timp 
după aceea. 


traducere și note: AG 

Hana Fratu 


ultimul poem 


Nu e greu 

să creezi un zombi 

de exemplu iei o femeie 

de vreo 50 de ani şi de vreo 50 de kile 
nevastă, mamă şi bunică 

îi spui 

femeie, ai o boală de gradul 4 
s-ar putea să mori 

în cel mult 6 luni 

dar noi n-o să te lăsăm 
încercăm să te salvăm 

pentru asta însă 

o să treci chinurile iadului 

o să te operăm, 

iradiem, otrăvim 

şi femeia de 50 de ani şi de 50 de kile 
tocmai fiindcă-i nevastă 

mamă şi bunică 

se lasă operată, iradiată, otrăvită 
în timpul ăsta moare, puțin 

cîte puţin 

de fiecare dată 

şi la urmă 

după ce e hăcuită 

arsă, otrăvită 

femeii de 50 de ani şi 50 de kile 

i se spune: 

„auzi, de fapt nu trebuia să mori 

în astea şase luni 

şi nici după ele 

am greșit puţin 

diagnosticul 

ştii, la laborator 

se mai încurcă lamelele 

se mai pierd, se mai ascund ele păcătoasele 
de lamele. aşa că du-te acasă, trăieşte! 
Dar cum să trăiesc cînd eu sunt deja 
obișnuită că-s moartă? 

întreabă femeia de 50 de ani şi 50 de kile? 
nu ştim și nici nu e treaba noastră răspund doctorii 
hai, cară-te. 

femeia se cară, aşa moartă vie 

şi, de fapt 

nu-i mai pasă că-i vie sau moartă 
de-acum poate să i se întâmple orice 
fiindcă ea e moartă 

dar ceilalți sunt în viaţă 

şi fiindcă-i nevastă şi mamă şi bunică 
femeia de 50 de ani şi 50 de kile 

devine zombiul păzitor al familiei ei 

şi al prietenilor ei cu patru sau două labe. 
Oameni buni 

nu fugiți de soldaţii plini de mușchi ori de arme 

nu tremuraţi la gândul 

unei bombe atomice chimice sau normale 

nu vă ascundeţi de drogatul care vrea cinci bani 
pentru încă o ţigară 

nici de prim ministrul care ameninţă că va distruge 
tot universul c-o apăsare pe butonul, de-o culoare sau alta. 
Feriţi-vă de femeia de 50 de ani și de 50 de kile 

sau mai degrabă feriți-vă de medicii care spun tuturor 
osă mori în şase luni, dar noi încercăm să te salvăm. 
aşa se creează soldatul perfect 

transformându-l într-un mort viu 

care nu are mormânt 

ci doar familie 

câteva animale 

câţiva prieteni 

şi eventual patrie. 


Hana Fratu- Israel 

Sunete şi tăceri 


tăiat de copaci, transport 

construit cabană, ciocăneli, fierăstraie 

vreme rea, ropot de ploaie pe acoperişul nou de tablă 
talăngi de vaci 

mâini care aplaudă: clap, clap, poc, poc 

ecoul: (clap clap clap clap clap clank ) 


în capul mamei: 
linea vocii 

o linie bas 

o linie treble 

o linie zgomot 
o line amor 


Tatăl: eu sunt capul 

capul familiei 

trebuie hrăniți (zgomot de furculițe pe farfuria goală) 
afară zgomot de decolare 

deci: plec la lucru 

câştig bani 

clinchet de monezi 

intrare la bar 

ghitară, tobă, saxofon, full volume 
sex, OK 

Ecoul : Ser E UN p_em 

Mama : 

aşa voi face 

am făcut 

cum e? 

şi acum? 

auuuu 

se naşte un copil 
durere, urlete... 


ce se aude? 

neața baby 

noapte bună baby 

baby bună noapte 

bun baby noaptea 

bună dimineţa mami 
mami mami mamaie 

tati tati tataie 

zgomot de masă 

zgomot de scaun 

tăcerea unui perete 
scârțâit de căruț (landou) 
pleosc plooosc în baie 
blourp... săpun care alunecă în apă 


mama: 
aceasta este realitatea mascată în COPIL 
ce obosit/ă sunt/em 

nu pot decide 
nu pot ucide 
e lumină, e farsă, e o simfonie 


stau aşa în natură cu gânduri în cap, grele cu o stâncă 
dacă mă vezi dimineaţa, ajută-mă cu o privire blândă ... 


AG 


Alberto Rios 


Teodoro Luna mărturiseşte după ani de zile fratelui său, 
Anselmo, preotul, care trebuie să înțeleagă, dar înțelege 
oricum, mai mult decât cred oamenii 


* 


Eu mi-s sclavul nudului de femeie 
Habar nu am cum să mă lepăd 


Nu mă pot împotrivi unei femei goale 
care pune întrebări 


O femeie fără haine devine altceva 

o văd într-o farfurie, cu pere verzi 


Anselmo, tu înţelegi ce înseamnă să spun 
fără haine? 


Sânii ei sunt că doi lei 
în faţa bibliotecii publice din New York, 


Ții minte o carte poştală trimisă de mine? 
În leii aceia se simte ceva 


Pentru că emit sunete 
numai sunete şi degetele mele 


O văd în toate cele. Ea e leoaica 
Iar perele, sunt literele alfabetului 


Copil fiind, pentru murdar spuneam W 
Y, pentru un mic o 


Ea e.. haina udă atârnată pe o frânghie, 
sau, ca să fiu mai intim 


buricul, vârful perii, ştii ce sunt? părţi ale femeii 
pe care eu le numesc pălăria dansatoarei spaniole, 


sau mai pompos, uneori casca infanteristului de le război. 
uneori, după-amiază ele zac adormite, ca nişte desene 


Ca piatra aruncată într-un lac 

aceste părți ale femeii sunt curbe imperfecte 


Vârtejuri de apă circulând pe sub valuri 
mă ajung la mal, Anselmo. 


Fără îndoială, sunt mai puternice 
Şi mai rapide decât mine. 


E ca şi cum ai privi omul cu lasoul 
cel care face dintr-o sfoară un cerc perfect în aer, 


Pedro Armendariz, în filmele mexicane, 
Sau Will Rogers. Nu are importanță cine 


El va face un lasou mare în jurul său 
şi al unei femei culeasă din public 


Şi eu sunt acea femeie prinsă cu arcanul 
Înţelegi Anselmo? 


Iar eu gândindu-mă la o femeie 
fără haine... 


Devin bărbatul acela cu frânghia 
şi amândoi călărim doi cai separați... 


Source: Teodoro Luna's Two Kisses (W. W. Norton and 
Company Inc., 1990) 

Alberto Rios *** 


Domnul Luna și istoria sa 


Multe se întâmplă în lume 

Cei mai mulți sunt ...pasageri 

Dar unii ... conduc maşina 

Copilul faraon Tutankhamon a inventat primul pat 

în care să doarmă 

În 1340, Thomas Blanket* a venit cu o sclipire 

pătura ... Iar în 1932 (orice copil o ştie) Teodoro Luna ** 
i-a întrecut pe toți precedenții inventând cum se face dragoste 
Aşa şi vechiul zvon nostim care circulă, 

după moartea sa, despre o anume statuie de bărbat 

pe care porumbeii se aşezau, dar nu pe cap sau pe braţe 
ci pe faima lui, două duzini aveau loc... 


Unele guri pricep gusturi, 

altele rumegă cuvinte. 

cele mai multe sunt legate de hrană 

dar gura domnului Luna, 

era obișnuită cu femeile 

În ultimii ani, soţia sa credea că el vorbeşte în somn, 
dar greşea 

gura sa se deschide într-un căscat 

uneori semănă cu un pește 

Se spune că un diamant perfect 

este invizibil în apă. 

Nu se ştie cum a murit Domnul Luna, 
Nici ce au făcut cu trupul sau neînsuflețit 
Un zvon spune că de fiecare dată 

ceda o bucată din sine, 

dinăuntru în afară, treaz sau în somn, 

se mai spune că a devenit o mie de femei. 


traducere : AG 


* Termenul blanket, în engleză, este o țesătură groasă din 
lână ( pătură ) inventată de Thomas Blanket, un artizan 
flamand care trăia în Bristol, Anglia, sec XIV 

** Teodoro Luña (n. 29 October 1938) este un fotbalist 
peruvian. 

*** Alberto Alvaro Ríos s-a născut pe 18 septembrie 1952, în 
Nogales, Arizona. A primit o diplomă de licenţă în 1974 şi un 
MA în scriere creativă în 1979, ambele de la Universitatea din 
Arizona. 

Julio Cortazar 


Doua poeme traduse de Rodica Grigore 


O scrisoare de dragoste 


Tot ceea ce-mi doresc de la tine 
e atât de puţin în fond 
pentru că, în fond, e totul, 


ca un cîine ce trece, o colină, 
nimicurile astea cotidiene, 

spicul şi părul şi două turte, 
mireasma trupului tău, 

ceea ce spui despre un lucru oarecare, 
împreună cu mine sau împotriva mea, 

toate astea înseamnă atât de puţin 
şi mi le doresc de la tine pentru că te iubesc. 


să priveşti dincolo de mine 

să mă iubeşti cu violenta nepăsare 

a dimineţii, ţipătul 

din clipa cînd mi te dăruieşti să lumineze 
chipul unui şef de birou, 


iar plăcerea pe care-o inventăm împreună 
să fie un alt semn al libertăţii. 


De citit în formă interogativă 


Ai văzut 
ai văzut cu adevărat 
zăpada astrele paşii catifelaţi ai brizei 
Ai atins 
ai atins cu adevărat 
farfuria pâinea chipul acestei femei pe care-o iubeşti atât 
Ai trăit 
asemenea unei lovituri în frunte 
clipa gâfâitul căderea fuga 
Ai ştiut 
cu fiecare por al pielii înțelepte 
că ochii tăi mîinile tale sexul tău inima ta blajină 
pe toate trebuie să le arunci 
să le plângi 
trebuie să le inventezi încă o dată 

Cei drepţi 
Jorge Louis Borges 


Omul care îşi cultivă grădina, cum Voltaire dorea 

Cel care este recunoscător că există muzică 

El care găseşte plăcere cercetând etimologia cuvintelor 
Doi lucrători jucând în cafenea un liniştit joc de şah 
Olarul admirând culoarea şi forma 

Pictorul desenând copiii din stradă 

Tipograful care tipăreşte cu grijă aceste rânduri chiar de nu-i 
plac 

O femeie şi un bărbat, care citesc ultimele strofe ale unui 
cântec 

Cel care mângâie un animal adormit 

Cel care scuză sau iartă un rău sieşi făcut 

El care e fericit că există o scenă 

EI care preferă ca amicii săi să aibe dreptate 


Toţi aceşti oameni drepţi, fără să ştie, salvează Lumea ! 

Un popor al meu 


Cântăreți trubaduri 
povestitori mincinoşi 
dansatori nu prea flexibili 
glumind fără rost 
spartani în idei 

poporul meu 

spălând vase 

umflând roți cu aer 

sau baloane de sărbători 
spălători de scări 
servitoare obosite 
paznici la mall 

hamali în port 


jucători la cazino 

chelneri la bacșiş 

bucătari transpiraţi 
jazzişti, bone la prunci 
portari, frizeri, cerşetori 
actori! , soldaţi ! 
doamne... ce soldați... 
credincioşi chiar, cu kippa 
bărboşi virili 

râzând şi dansând degeaba 
dansând de ce? râzând de ce? 


cu mâna mereu pe carte, în voia soartei... 


141 


AG 


Mama erou 


de Jericho Brown 


Ea nu ne deosebea 

unul de altul 

aşa că eu şi frații mei am crescut 

bătându-ne pentru atenția mamei 

ca nişte peţitori colorați dintr-un mit grecesc. 

Gata să făcem rău, 
mânjiţi cu ciocolată în jurul gurii 
până la ultima rezervă a mamei 


Ea plângea la înmormântări 

plângea când mă pleznea cu biciul 

Mă bătea zilnic. 

Mă intersează oamenii care sunt recunoscători 
pentru bătăile primite în copilărie. 


Nimeni nu mi-a oferit ce mama mi-a dat 

Când ne trezea dimineaţă pentru şcoală 

cu plesnituri de palmă aspră peste pulpele noastre goale 
Această scenă de familie e întunecată. 

Ar trebui să fiu recunoscător 


Nimeni pe pământ nu ştie câte avorturi trece o femeie 
până când îşi riscă libertatea dând riscului un nume, 
purtându-l la sân. Nu înţeleg cum de sunt în viață acum. 
Că încă nu pot impresiona femeia aceasta care m-a biciuit 
ca să devin o ființă. 


Mi-am făcut mama bunică. 

Ea îmi mulţumeşte sarutându-mi fii. 

Recunoștinţa este neagră. 

Neagră ca acel erou care revine de la război în țara care 
conta pe moartea lui. 

Mulţumesc lui D-zeu. Nu pot fi mai negru decât sunt. 

Noaptea evreului rătăcitor 


Strămoşii mei zac în iarbw înaltă a cimitirelor 
sub stele care îmbie la rugăciune 

pernele lor sunt cioplite din piatră 

Un câine al nimănui priveşte nemișcarea 
unui punct din zarea invizibilă 

în infinita linişte 

a deşertului Moab 


Şi el, ca şi noi se roagă 
fiecare cu ceremonia lui 
scrisă în ceruri 

spre care urcă Iakov 

şi fii săi icarieni 


scara folosită de dute-vinoul îngerilor e cioplită din piatră 
ghirlande de lauri se pun pe creştet 

(ca o zăpadă caldă) 

celor care se încumetă să urce 

la o luptă inegală cu zeul... 

Turism - Casa profetului 


Casa asta 

are o fațadă care sperie celelalte case 
de după geamuri afumate pândesc 
catrene indescifrabile 


Cândva casa a fosta mea 
apa izvora din pereţi 
scaunele erau făcute din vise 


Dar un nebun a pus foc 

în toate camerele 

în frigul iernii 

omul se încălzea arzând toate cărțile mele 


apoi a scris într-o limbă necunoscută 
profeții cu cărbune 

pe pereţii afumaţi 

se pot citi şi azi, după 1000 de ani 
plătind un amărât bilet de intrare... 

Cuprins 


Dumitru ERIN seci zac cara ot Eat ET atat 3 


Poezii culese /scrise / traduse de Adrian Grauenfels. 


Adrian Munteanu ss sai a a a ce i o 


Hana Fratu... 


Alberta RIOSti nise anna ea i e o la nai 133 

